Sejarah Pertembungan Dua Pesawat Yang Membinasakan Di Charkhi Dadri 1996

Tragedi pertembungan dua pesawat penumpang di udara yang terburuk dalam sejarah penerbangan berlaku hanya kerana masalah bahasa dan juga peralatan sistem radar yang ketinggalan zaman.

Kecelakaan itu telah mengorbankan seramai 351 nyawa dan merupakan kejadian ke-3 terburuk sejak kapal terbang pesawat penumpang mula diperkenalkan kepada dunia.

Komander Gennady Cherapov telah memaklumkan unit kawalan udara di New Delhi bahawa pesawatnya sedang turun dari ketinggian 23,000 kaki kepada 18,000 kaki ketika menghampiri Lapangan Terbang Antarabangsa Ghandi, India pada petang 12 November 1996.

Pegawai kawalan udara iaitu V.K. Dutta, iaitu seorang yang berpengalaman dan baru dinaikkan pangkat telah memberi kebenaran kepada Cherapanov untuk turun kepada 15,000 kaki.

Juruterbang pesawat Kazak Airlines yang mengemudi Pesawat 1907 model Ilyushin 76 itu kemudian telah mengesahkan maklum balas itu dan turun ke 15,000 kaki di udara.

Sementara itu, Kapten A.L Shbaly daripada Penerbangan Arab Saudi yang mengemudi Pesawat 763, iaitu sebuah pesawat model Boeing 747 pula telah memaklumkan bahawa dia berada di ketinggian 10,000 kaki di udara.

V.K. Dutta kemudian memberi kebenaran untuk pesawat itu naik kepada ketinggian 14,000 di udara. Pesawat 763 itu berlepas dari New Delhi sebanyak 3 kali seminggu dan anak kapal pesawat model Boeing 747 itu tahu bahawa rutin yang dijalankan adalah seperti yang dijadualkan.

Pusat kawalan udara memberitahu juruterbang pesawat Kazakh bahawa terdapat sebuah lagi pesawat berada di jarak 14 batu jauh. Para pengawal udara berpendapat kedua-dua pesawat itu akan bersilang laluan dengan perbezaan jarak sekitar 1,000 kaki.

Kedua-dua pesawat itu bergerak dengan kelajuan lebih 300 batu sejam dan kekuatan pertembungan dari hadapan adalah 700 kali ganda lebih kuat daripada pertembungan 2 buah kereta.

Menggunakan radar yang ketinggalan zaman itu, V.K. Dutta melihat dua titik yang menandakan posisi pesawat. Kemudian dua titik itu menjadi satu seterusnya terus hilang. Pada masa yang sama, orang awam yang berada di luar dapat melihat sebuah letupan di udara seperti bebola api di daerah Charkhi Dadri di pinggir New Delhi.

Masyarakat di perkampungan berdekatan melihat serpihan-serpihan besar pesawat telah jatuh sekitar kawasan tanaman mereka pada waktu 6.40 petang waktu tempatan.

Serpihan pesawat telah menghujani kawasan yang meliputi seluas lebih 10km. Apa yang mengejutkan, seramai 3 atau 4 orang penumpang telah terselamat namun mati sejurus pesawat terhempas ke darat.

Salah seorang saksi mendakwa dia melihat satu bebola api besar seakan-akan letusan bom di udara. Ia disusuli oleh satu bunyi letupan yang lebih kuat daripada bunyi guruh dan didengari oleh semua orang.

Seorang tentera udara Amerika yang sedang memandu pesawat kargo C-141 berkata dia menyaksikan sendiri kejadian pertembungan itu. "Saya sedar di bahagian kanan pesawat terdapat satu kilauan berwarna jingga di sebalik awan." Kemudian dia melihat pula dua bebola api muncul dari awan beberapa minit sebelum ia jatuh ke tanah.

Sejurus terhempas, petugas kecemasan dan para media telah tiba di kawasan bencana itu. Bau daging terbakar sangat kuat dan mayat bergelimpangan di serata tempat. Serpihan besi pesawat pula masih sangat panas.

Salah seorang mangsa kejadian merupakan pejuang kebebasan negara India. Terdapat sejumlah 312 penumpang di dalam pesawat Saudi 747 manakala 39 yang lain merupakan penumpang pesawat Kazakh yang lebih kecil.

Para penyiasat mengambil kira beberapa faktor bagaimana pelanggaran itu terjadi dan mereka meletakkan kesalahan kepada anak kapal pesawat Kazakh. Ini disebabkan para juruterbang dari Kazakhstan pada tahun 1996 yang juga menerbangkan pesawat bersama Kesatuan Soviet sudah biasa menggunakan sistem kiraan metrik, manakala pengawal udara dari New Delhi pula memberi arahan dalam sistem unit Inggeris.

Pengawal udara yang sepatutnya memberi arahan dalam unit meter sebaliknya menggunakan unit ukuran kaki kepada kedua-dua pesawat. Selain itu, anak kapal pesawat Kazakh juga tidak begitu mahir berbahasa Inggeris.

Berdasarkan transkrip komunikasi di antara pusat kawalan dan pesawat, pengawal udara telah melakukan apa yang sepatutnya. Mereka telah memberi amaran kepada kedua-dua juruterbang bahawa terdapat pesawat lain di dalam kawasan. Walaupun diberi amaran, kedua pesawat itu tetap menuju ke arah satu sama lain.

Bermula 1 Jun 1996, sepatutnya kesemua pesawat yang terbang di ruang udara India telahpun dipasang dengan teknologi maklum balas yang terkini. Pesawat Saudi mempunyai teknologi ini tetapi pihak pengurusan darat di New Delhi masih belum bersedia untuk pengemaskinian sistem terbaru itu.

Kesalahan terbesar tetap diletakkan pada bahu juruterbang pesawat Kazakh kerana turun ke paras 15,000 kaki tanpa kebenaran menara kawalan. Disebabkan kekangan teknologi, tiada kaedah yang wujud ketika itu untuk mengetahui sekiranya sesebuah pesawat berada pada altitud yang betul sebagaimana yang dilaporkan pusat kawalan udara.

Pertembungan pesawat di ruang udara Charkhi Dadri merupakan tragedi ketiga terburuk dalam sejarah kemalangan udara dengan 351 kematian. Tragedi kedua terburuk berlaku pada 12 Ogos 1985, menyebabkan 520 orang penumpang Pesawat 123 Japan Airlines terkorban apabila terhempas di gunung setelah pesawat itu kehilangan tekanan udara.

Manakala kejadian paling buruk dalam sejarah penerbangan berlaku pada 27 Mac 1977. Kejadian itu mengorbankan 538 nyawa apabila terhempas di Pulau Canary di Tenerife, Sepanyol. Pesawat 747 milik KLM Airlines itu sedang mula berlepas apabila bertembung dengan sebuah pesawat jumbo Pan Am yang berada di atas landasan.

Kini, terima kasih atas kemodenan teknologi, sistem radar yang canggih dan perisian komputer terkini, kejadian maut seperti ini diharap hanya tinggal kenangan walaupun terdapat lebih banyak pesawat terbang di udara berbanding 20 tahun yang lalu.


Memahami Budaya Kiasu Yang Dikatakan Sifat Unik Masyarakat Singapura

Perkataan ini kerap disebut dalam konotasi negatif. Mempunyai sifat kiasu dilihat sebagai satu perkara yang dibenci, namun bagi masyarakat Singapura, hendak tak hendak kiasu sudah jadi seperti satu identiti masyarakat mereka.

Kita orang Malaysia juga kerap kali menjadikan 'sifat kiasu' sebagai salah satu kritikan yang dihamburkan apabila melibatkan warga Singapura, tetapi sejauh mana pemahaman kita berkenaan 'kiasu' ini?

'Kiasu' adalah perkataan yang diambil daripada bahasa Hokkien. Sekiranya dibahagikan kedua-dua bait suku kata itu - 'kia' membawa maksud 'takut' dan 'su' pula bermakna 'ketinggalan' atau 'terlepas sesuatu.'

Digabungkan kedua-duanya, 'kiasu' membawa maksud sifat seseorang yang takut dia tak dapat atau terlepas sesuatu. Dalam perspektif positif, sifat kiasu boleh dipandang sebagai seorang individu yang senantiasa berusaha mendapatkan apa yang dia mahukan.

Walau bagaimanapun, dalam sisi negatifnya yang jauh lebih popular - sifat kiasu lebih banyak merujuk kepada seseorang individu yang tamak sehingga sanggup berbuat apa saja untuk memastikan dia dapat apa yang dia mahu.

Menggunakan slanga 'kiasu-ism', ini bererti seseorang yang mempunyai sifat sangat takut akan kegagalan sehingga sanggup melakukan apa saja, tanpa mempedulikan pandangan dan perasaan orang lain.

Terdapat satu lagi perkataan yang mirip dengan 'kiasu' iaitu 'kiasi.' Walaupun bunyinya hampir serupa, kiasi membawa makna berbeza. 'Kia' tetap bermaksud takut sementara 'si' pula membawa makna 'kematian.' Jadi seseorang yang 'kiasi' adalah seseorang yang sangat takut akan kematian berlaku kepadanya, sehingga dia sanggup berbuat apa saja untuk membuatkan dia rasa selamat. Faham kan?

Perbincangan berkenaan baik buruk budaya kiasu pada masyarakat Singapura boleh dikatakan berlaku setiap masa, di kalangan mereka. Ini kerana setiap individu mempunyai perspektif yang berbeza berkenaan kesan sifat kiasu pada pembentukan masyarakat mereka.

Sebahagian daripada yang memandang positif sifat ini menganggap budaya kiasu merupakan satu penggerak yang membolehkan Singapura dibangunkan dengan begitu pantas sehingga mampu menjadi satu-satunya negara maju di Asia Tenggara. Sifat kiasu mendorong warga Singapura untuk berani berebut peluang yang ada serta tidak malu untuk bersaing.

Namun, sifat kiasu ini juga membawa satu kesan psikologi yang sering diperkatakan - perasaan terlalu takut untuk menerima kegagalan atau melakukan sebarang kesalahan. Dalam memupuk budaya kiasu ini, ramai warga Singapura beranggapan melakukan satu kesilapan saja dianggap sebagai satu kesalahan yang sangat besar sehinggakan tidak ramai yang berani mencapah daripada kebiasaan, bila mereka sudah menemui jalan selamat untuk mereka.

Dalam dunia yang lebih mementingkan invovasi dan kreativiti, sifat kiasu dilihat akan menjadi batu penghalang besar pada Singapura untuk terus mengekalkan momentumnya - kerana warga Singapura sangat takut untuk melakukan sebarang kesalahan sehingga merencatkan karier mereka.

Hakikatnya, walaupun sifat kiasu dikatakan mirip dengan masyarakat Singapura sehingga ada yang menyatakannya sebagai budaya negara itu - perangai tersebut sebenarnya turut sama dilakukan oleh semua orang di seluruh negara lain. Bagaimanapun, dalam kaji selidik yang dilakukan, warga Singapura sendiri mengakui sinonimnya mereka dengan budaya 'takut ketinggalan' ini.

Amalan-amalan kiasu yang boleh dilihat setiap hari di Singapura sebenarnya tetap dapat dilihat di negara-negara lain, tetapi mungkin di sana sangat ketara perlakuannya.

Dalam sudut positif, seorang yang kiasu berusaha mendapatkan pendidikan yang terbaik untuk keluarga mereka. Anak-anak mereka perlu dihantar ke sekolah terbaik. Ramai warga Singapura sanggup membelanjakan ribuan dollar untuk mendidik anak setiap bulan. Pelajar di Singapura dididik sejak kecil untuk menjadi terbaik dengan penanda aras yang cukup tinggi diletakkan pada mereka sejak kecil lagi.

Namun, kesan daripada 'tekanan' ini, setiap individu yang tinggi tahap kiasunya lebih gemar memilih untuk 'bertanding' setiap masa. Ibu bapa yang mengetahui anak jirannya telah menyertai kelas bermain instrumen piano sebagai contoh, akan berusaha untuk 'mengalahkan' jirannya dengan mendaftar anak mereka belajar piano dan biola.

Andai ditanya mengapa sifat kiasu ini sangat menular dalam masyarakat Singapura, banyak pihak bersetuju sifat ini sebenarnya datang daripada sistem pendidikan mereka yang terlalu kompetitif sejak mula lagi.

Masyarakat Singapura bersetuju budaya kiasu ini berpunca daripada pemimpin-pemimpin mereka terdahulu yang menerapkan nilai kiasu ini, kerana mereka pun mempunyai sifat sama. Oleh kerana itulah negara Singapura sentiasa berusaha menjadi yang terbaik dalam semua bidang; lihat saja bagaimana nilai KDNK Singapura yang setanding negara maju dan usaha mereka menjadi yang terbaik dalam semua perkara.

Bagaimanapun dalam kajian yang dijalankan pada 2015 (pautan PDF), penyelidik Professor Cheng Chi-Ying daripada Singapore Management University mendapati kiasu memberikan impak kepada tahap kreativiti seseorang. Ini kerana apabila seseorang itu mengamalkan sifat kiasu, dia akan lebih cenderung untuk kekal dengan apa yang dia sudah biasa lakukan setiap hari.

Selain itu, gesaan daripada pemimpin Parlimen Singapura, Kuik Shiao-Yin supaya kerajaan Singapura memperkenalkan langkah-langkah agar sifat dan budaya kiasu dapat dikurangkan kesannya dalam masyarakat mereka, juga telah diutarakan pada tahun 2016. Beliau berpendapat mentaliti sebegitu menjadi penghalang kepada kemajuan berterusan Singapura, serta melahirkan apa yang beliau takrifkan sebagai 'grantrepreneurs' - individu peniaga yang meniaga untuk tender dan geran kerajaan.

Sekiranya disenaraikan tabiat-tabiat kiasu yang dapat dilihat setiap hari di Singapura, kebanyakannya tidaklah jauh bezanya dengan apa yang dapat dilihat di negara kita.

Budaya 'chup' tempat makan menjadi salah satu masalah 'kiasu-ness' paling ketara di sana selain daripada keengganan berkongsi meja makan, sekiranya meja lain telah penuh.

Sifat enggan memberikan tempat duduk dalam tren pada warga tua atau wanita mengandung juga kerap berlaku di Singapura, kerana masih ramai yang menganggap tempat duduk itu adalah hak mereka yang datang lebih awal. Remaja masih lagi duduk di kafe selama mana mungkin untuk mendapatkan rangkaian wi-fi percuma tanpa mempedulikan keperluan orang lain.

Pendidikan anak-anak sudah disebutkan serba sedikit di bahagian awal, tetapi tidak ramai yang tahu di Singapura ramai ibu bapa yang sanggup menyewa rumah di kawasan lain yang mempunyai sekolah terbaik, semata-mata untuk memastikan anak mereka dapat belajar di situ.

Ini kerana pemilihan sekolah bergantung kepada alamat pelajar itu menetap. Walaupun begitu, di Malaysia juga ada ibu bapa yang sanggup menipu alamat semata-mata untuk memastikan anak mereka dapat masuk ke sekolah kluster atau sekolah yang terkenal dengan pencapaian baik setiap tahun.

Melihat dan membaca sendiri apa yang dikatakan budaya kiasu Singapura, tak salah rasanya kalau dikatakan sifat-sifat itu turut sama dilakukan oleh warga Malaysia. Sekiranya warga Singapura kerap diketawakan apabila sanggup beratur panjang bagi mendapatkan barangan percuma, lihat diri kita balik dan persoalkan adakah kita pernah melakukan perkara serupa.

Adakah ada kiasu-ism dalam diri kita, rakyat Malaysia? Mesti ada. Semua orang ada. Sebagai individu, tak kelihatan begitu nyata. Bila dah jadi budaya seperti di Singapura, lainlah ceritanya.


Kisah Profesor Yang Tak Mampu Baiki Kasut Kerana Krisis Kewangan Venezuela

Adakalanya kita yang hidup aman damai di tanah air ini menjadi manusia alpa. Kita kurang bersyukur dan sering mengeluh tentang pelbagai perkara. Kita terlalu memikirkan kesempurnaan hidup sendiri sehingga tidak mengendahkan hakikat bahawa ramai lagi orang yang lebih buruk taraf kehidupan mereka.

José Ibarra berusia 41 tahun dan mempunyai segulung ijazah sarjana. Beliau kini sedang melanjutkan pengajian PhD dan bertugas sebagai seorang profesor di Central University of Venezuela.

Bunyinya seakan-akan seorang lelaki yang segak dan berkemampuan dari segala aspek, bukan? Namun, tahukah anda, krisis ekonomi di Venezuela menyebabkan beliau tidak mampu langsung untuk membayar upah membaiki tapak kasutnya?

Pada bulan Jun yang lalu, satu tweet Prof. Ibarra menjadi tular di media sosial selepas memuat naik sekeping gambar kasut hitamnya dengan tapak yang koyak. Beliau menulis:

Saya tidak malu untuk memberitahu perkara ini: setiap hari saya ke UCV memakai kasut ini untuk mengajar. Gaji saya sebagai seorang profesor tidak cukup untuk menukar tapak kasut yang baru.

Ibarra memperolehi gaji bulanan sebanyak 5.9 juta bolivar (sekitar USD1.70 di pasaran gelap) namun beliau memerlukan 20 juta bolivar iaitu bersamaan hampir empat bulan pendapatan hanya untuk membaiki tapak kasutnya.

Tabung Kewangan Antarabangsa (IMF) menjangkakan kadar inflasi meningkat sehingga 1,000,000,000% di Venezuela. Menurut Prof. Ibarra, seluruh negara terpaksa membuat perubahan besar dalam kehidupan harian mereka di situ.

Ketika mula bekerja sebelum ini, beliau mampu untuk membeli sebuah rumah dengan pendapatan lama. Kini, ketidakmampuan untuk menukar tapak kasut membuatkan profesor yang mempunyai empat pangkat universiti dan bakal bergelar Dr. itu berasa sangat kecewa dengan situasi yang menimpa.

Hendak membaiki tapak kasut pun tidak mampu, apatah lagi membeli sepasang kasut baru. Pendapatan Prof. Ibarra kini tidak membolehkannya untuk membeli baju ataupun sekilo daging.

Dengan berkongsikan gambar kasut lamanya, Prof. Ibarra berharap beliau mampu membuka mata dunia tentang keadaan di Venezuela hari ini.

Sejak tweetnya menjadi tular, beliau telah menerima pelbagai jenis sumbangan berbentuk kasut baru dan lama, pakaian, wang dan juga mesej yang memberikan sokongan moral. Lantaran itu, beliau telah memulakan satu pergerakan iaitu "Shoes for Dignity" untuk membantu orang lain yang menghadapi nasib serupa.

Menurut Prof. Ibarra, sumbangan yang diterima akan disalurkan kepada ahli akademik lain untuk membeli makanan kerana ramai antara mereka yang hilang berat badan dan pengsan akibat tidak cukup makan. Beliau sendiri telah mengalami penurunan berat badan sehingga 15kg.

Pihak IMF telah membuat perbandingan situasi yang melanda Venezuela dengan krisis ekonomi di Jerman pada tahun 1923 dan juga Zimbabwe pada tahun 2000. Mereka berpendapat ekonomi Venezuela akan merudum sebanyak 18% pada tahun ini dan 5% pada tahun 2019.

Kemiskinan di negara itu telah memberi kesan besar kepada 87% daripada jumlah penduduk pada tahun 2017.

Walaupun ramai rakyat - termasuk profesor universiti - telah berpindah ke luar negara untuk memulakan kehidupan baru yang lebih baik, Prof. Ibarra memilih untuk tinggal di situ kerana masih banyak perkara yang perlu dilakukan untuk negara kesayangannya itu.


5 Kes Banduan Lari Dari Penjara Paling Terkenal Dalam Sejarah

Rancangan melepaskan diri dari penjara memang seronok untuk didengari, apatah lagi apabila kisah itu dijadikan sebuah filem. Sudah acapkali insiden-insiden tahanan berjaya melarikan diri daripada penjara diceritakan serta terus menjadi topik yang popular di kalangan kita.

Tahukah anda berkenaan beberapa insiden paling terkenal melibatkan individu yang berjaya melarikan diri daripada penjara? Berikut adalah lima insiden tahanan berjaya meloloskan diri daripada sistem penjara yang ketat, paling kerap disebut setakat ini.

Sekumpulan tujuh orang banduan merancang untuk membebaskan diri mereka dengan satu pelan yang cukup licik. Kejadian ini berlaku pada bulan Disember tahun 2000 di Penjara John B. Connally, salah satu penjara tahanan maksima di Amerika Syarikat. Ketujuh-tujuh mereka kesemuanya menghadapi hukuman penjara dalam jangka masa yang sangat panjang menyebabkan mereka cuba melepaskan diri.

Dengan menggunakan helah, mereka berjaya mengurung 9 orang pekerja pembersihan, 4 pegawai warden dan 3 orang banduan dalam sebuah bilik yang menempatkan peranti elektrik yang terkunci. Mereka mengambil pakaian, wang dan dokumen pengenalan diri daripada semua mangsa bagi tujuan penyamaran.

Dengan menyamar sebagai pekerja pembersihan, ketujuh-tujuh mereka berjaya memecah masuk ke salah satu menara pengawal dengan alasan pemasangan kamera. Setelah berjaya mengikat pengawal terbabit, mereka kemudiannya berjaya mendapatkan senjata sebelum mencuri sebuah trak yang digunakan pekerja pembersihan lalu memandu keluar dengan selamat.

Berjaya melarikan diri, ketujuh-tujuh mereka terpaksa bergantung dengan rompakan bagi menyara perjalanan mereka sebelum wajah mereka dipaparkan dalam rancangan America's Most Wanted. Ini menyebabkan laporan demi laporan orang ramai diterima. Hasil maklumat membolehkan kesemua mereka ditangkap pada Januari 2001. Atas kesalahan mereka, enam orang sudah dibunuh sementara seorang lagi akan digantung pada 4 Disember 2018.

Menjadi salah seorang tahanan Nazi di kem pelarian Auschwitz, Alfred Wetzler seorang berketurunan Jew Slovak menjalankan rancangannya untuk melarikan diri dalam satu tempoh yang sangat panjang bersama seorang rakannya, Rudolf Vrba.

Berasal daripada perkampungan yang sama, kedua-duanya saling bekerjasama mengatur rancangan serta mencari titik kelemahan khemah itu. Alfred mencadangkan agar mereka menyembunyikan diri di dalam longgokan kayu yang bakal digunakan untuk membina fasiliti tahanan baru.

Selama empat hari mereka berdua terpaksa menyembunyikan diri dalam longgokan itu tanpa makan dan minum, duduk diam tanpa bersuara sambil mendengar pihak askar Nazi melakukan pencarian terhadap mereka berdua. Pada malam hari ke empat selepas tentera Nazi menghentikan operasi mencari mereka, barulah mereka berdua cuba keluar daripada longgokan kayu itu lalu melintasi pagar yang dibina. Selepas berjaya menyelamatkan diri dan merentasi perjalanan sejauh 133 km ke sempadan Poland dan Slovakia, mereka berjaya diselamatkan.

Semua maklumat yang diberikan oleh mereka berdua selepas itu menjadi bukti berlakunya penghapusan etnik dilakukan oleh tentera Nazi, dalam laporan yang dinamakan laporan Vrba-Wetzler. Tentera Allied melakukan penyiasatan serta berjaya menyelamatkan lebih ribuan lagi tahanan perang Nazi daripada dibunuh.

Salah satu insiden di mana banduan terlepas daripada penjara paling terkenal dalam sejarah ini berlaku pada 9 Februari 1864 semasa kemuncak perang saudara Amerika Syarikat. Penjara Libby yang terletak di Virginia merupakan sebuah blok tiga tingkat yang asalnya sebuah gudang, dengan tingkat dua dan tiga menempatkan tahanan perang ketika itu. Sementara itu tingkat pertama adalah kawasan penempatan pengawal.

Bangunan tersebut mempunyai akses kepada bahagian bawah tanah tidak lagi digunakan, dahulunya stor serta dapur. Pegawai-pegawai tentera bersekutu yang ditangkap serta dikurung di situ mendapati di tingkat satu bangunan tersebut wujud satu laluan untuk mereka masuk ke bahagian bawah tanah secara rahsia namun . Sepanjang lebih setahun mereka bergilir-gilir bekerjasama mengorek satu terowong kecil daripada bahagian bawah tanah, tanpa disedari pihak pengawal.

Cubaan pertama mereka mengorek gagal kerana laluan keluar ditutup oleh asas kayu bangunan tersebut, jadi mereka terpaksa mengorek laluan kedua yang lubangnya terletak tidak jauh daripada sebuah gudang bersebelahan. Pada 9 Februari 1864, dalam kumpulan 2 atau 3 orang, tahanan perang bergilir-gilir keluar mengikut terowong rahsia tersebut dengan jumlah yang berjaya lari adalah 109 orang.

Pemeriksaan pengawal gagal mengesan kehilangan mereka kerana jumlah tahanan yang ditempatkan di situ melebihi 1200 orang, menyukarkan pemantauan terperinci dilakukan. Setelah menyedari ada banduan yang terlepas, pihak Confederate melakukan pencarian berjaya menangkap semula 48 orang. Dua orang meninggal lemas di dalam sungai. 59 lagi selamat melarikan diri.

Menjadi salah satu kisah terkenal dalam sejarah perang, insiden yang dinamakan The Great Escape ini bermula pada Mac 1943. Roger Bushell, seorang komander tentera British mengetuai sekumpulan tahanan perang yang ditahan di kem Stalag Luft III, kelolaan tentera Jerman. Mengambil masa yang panjang bagi merangka pelan, mereka akhirnya bersetuju untuk cuba menggali tiga terowong pada kedalaman 9 meter di bawah tanah yang digelarkan Tom, Dick dan Harry.

Roger berpendapat sekiranya mereka bekerjasama menggali tiga terowong, ini akan menyebabkan tentera Jerman tidak menyangka ada terowong lain sekiranya salah satu dijumpai. 600 orang tahanan saling bekerjasama secara rahsia membina tiga terowong ini dengan berhati-hati.

'Tom' ditemui tentera Jerman jadi mereka meneruskan kerja mengorek secara senyap Dick dan Harry, dengan terowong Harry sepanjang 102 meter dikatakan jalan keluar terbaik mereka semua. Menunggu malam yang gelap, akhirnya 76 orang menyelinap keluar menerusi 'terowong Harry' sebelum tahanan ke 77 berjaya dikesan oleh pengawal, menggagalkan rancangan Roger mahu mengeluarkan 200 orang minima.

Daripada 76 yang terlepas, hanya 3 orang benar-benar terlepas. 73 orang ditangkap semula. Atas arahan Adolf Hitler, 50 daripada mereka ditembak mati 3 hari kemudian, termasuklah Roger Bushell. Tiga yang selamat adalah Per Bergsland, Jens Muller dan Bram Van Der Stok.

Slawomir Rawicz adalah seorang leftenan tentera Poland yang ditawan semasa pencerobohan Poland oleh pakatan Jerman dan Soviet. Selepas Poland dijajah dua kuasa asing itu, Slawomir ditahan dan dipenjarakan selama 25 tahun atas tuduhan membunuh seorang pegawai tentera Russia. Slawomir dibawa ke Irkutsk, ditempatkan di Kem Gulag 303 menjadi salah seorang tahanan yang perlu bekerja sebagai buruh bagi menyiapkan peralatan tentera Soviet ketika itu.

Pada satu malam tahun 1941, hampir dua tahun dia menjadi tahanan dan buruh paksa, ribut salji yang sangat tebal menyebabkan suasana kem Gulag 303 kelam kabut. Ini membolehkan Slawomir dan enam lagi rakannya, tiga orang askar Poland, seorang warga Latvia, seorang arkitek Lithuania dan seorang lagi warga Amerika Syarikat melarikan diri.

Selama lebih 11 bulan mereka berjalan kaki mengelakkan laluan pekan menyeberangi Siberia, untuk sampai ke India. Pada penghujung perjalan mereka setelah tiba di Lhasa, India pada Mac 1942, hanya tinggal Slawomir dan warga Amerika Syarikat itu untuk meneruskan hidup mereka. Apa yang berlaku dan semua kisah Slawomir diceritakan dan dibukukan dalam sebuah buku terbitan tahun 1956 yang diberi judul 'The Long Walk.'


5 Percubaan Mengharamkan Kopi Dalam Sejarah

Sudah pasti ramai di antara anda yang gemar minum kopi. Tidak kira tua, muda, miskin atau kaya minuman ini tetap menjadi pilihan. Namun begitu, dapatkah anda bayangkan kalau kopi diharamkan di Malaysia?

Itulah yang terjadi ketika kemunculan awal minuman kopi ini di dunia. Pada masa itu tidak ramai yang mengetahui keenakan serta khasiatnya minuman ini. Berikut adalah 5 kes di mana kopi telah diharamkan dalam sejarah.

Kopi mula dijumpai di Ethiaopia dan tersebar ke negara lain apabila ia mula dikenali. Pada tahun 1400-an kopi mula memasuki Mekah dan kerap dikaitkan dengan Sufism.

Para Sufi akan menggunakan kopi untuk berjaga pada waktu malam bagi tujuan beribadat. Banyak kedai kopi dibuka dan menjadi tempat untuk aktiviti perjumpaan, perdebatan dan pelbagai lagi.

Gabenor Mekah pada ketika itu ialah Khair Beg yang dianggap korup merupakan wakil dari Empayar Uthmaniyah. Pada tahun 1511, beliau telah mengharamkan kopi dengan menggunakan alasan kopi adalah mengkhayalkan dan memudaratkan seperti arak.

Akan tetapi hal yang sebenarnya ialah dia berasa takut dengan kemunculan kedai kopi yang menjadi tempat pihak pembangkang menyebarkan agenda untuk menggulingkannya sebagai pemerintah.

Ketika kopi sampai di Eropah pada kurun ke-16, para paderi Roman telah menegaskan bahawa bahan ini perlu diharamkan kerana ia minuman kegemaran Empayar Uthmaniyah dan ia disifatkan sebagai "minuman syaitan".

Para penasihat Paus atau Pope juga menyokong pengharaman kopi ini namun Paus Clement VIII mengambil peluang untuk mencubanya terlebih dahulu.

Setelah merasainya, Paus Clement VIII mendapatinya sedap dan merestuinya. Setelah mendapat restu paus, kedai kopi telah membiak seperti cendawan tumbuh selepas hujan di seluruh Eropah.

Kedai kopi pertama di Constantinople dibuka pada tahun 1475. Kedai kopi di sini menjadi tempat perjumpaan bagi golongan bangsawan, para pegawai, guru, hakim serta penguasa undang-undang.

Setelah Mudad IV menaiki tahta Empayar Uthmaniyah pada tahun 1623, dia telah mengharamkan kopi di Constantinople kerana khuatir kedai kopi menjadi tempat perjumpaan para pemberontak.

Dia juga telah menetapkan satu sistem hukuman jika didapati bersalah memiliki kopi. Kesalahan pertama akan dipukul, manakala kesalahan kedua pula pesalah akan diikat dengan beg kulit dan dilemparkan ke dalam terusan Bosporus.

Pada tahun 1700-an, minuman kopi menjadi sangat popular di Sweden. Namun, pihak kerajaan telah mengesyaki bahawa kedai kopi menjadi tempat perjumpaan bagi mereka yang tidak berpuas hati terhadap kerajaan merancang pemberontakan.

Jadi pada tahun 1746 Raja Frederick I telah memerintahkan agar minuman kopi disekat dengan mengenakan cukai bagi penggunaan kopi. Sesiapa yang gagal membayar cukai akan dirampas segala peralatan membuat dan meminum kopi.

Akhirnya pada tahun 1756, kopi telah diharamkan sepenuhnya di Sweden. Pengharaman kopi ini juga menjadi satu keuntungan kepada agensi kerajaan apabila mereka banyak melakukan "serbuan kopi".

Pada tahun 1769, pihak kerajaan Sweden telah menghentikan operasi ini dan memutuskan untuk menarik balik larangan meminum kopi sebaliknya mengenakan cukai kemasukan yang tinggi.

Pada tahun 1777, Frederick the Great of Prussia (kini Jerman) telah membuat kenyataan bahawa bir adalah lebih baik dari kopi. Dia menyatakan bahawa wang rakyat banyak dibazirkan dengan mengimport kopi dari luar.

Raja itu berharap kenyataan yang dibuat oleh pihak istana itu dapat membuka mata rakyatnya untuk minum bir tempatan sebagai minuman harian.

Dia memberitahu bahawa keturunan diraja Prussia sejak dahulu telah dibesarkan dengan bir, begitu juga sepatutnya yang dilakukan rakyat. Dia juga menyeru kepada rakyatnya agar bir dijadikan minuman sarapan pagi.

Namun, raja itu terpaksa akur dengan rakyat yang sememangnya telah menggilai rasa minuman kopi ini dan terpaksa menarik balik larangan meminum kopi.


7 Tasik Yang Semakin Kering Di Seluruh Dunia Kerana Pemanasan Global

Jumlah hujan, salji atau mendakan yang terjadi di sesuatu tempat sepanjang tahun bergantung kepada lokasi dan kedudukan tempat itu sama ada di gurun, hutan hujan ataupun di antara kedua-duanya.

Seringkali presipitasi bergerak di permukaan bumi dan menuju ke lautan namun adakalanya ia berada di tasik untuk beberapa ketika. Tasik-tasik di lokasi yang lembap adalah bersifat kekal manakala tasik di kawasan kering adalah kurang stabil dan lebih sensitif terhadap perubahan dari musim ke musim serta aktiviti penggunaan air oleh manusia.

Berikut senarai tasik yang semakin mengering dan tidak mustahil boleh lenyap dari muka bumi:

Tasik yang terletak di barat Bolivia ini air tanah dangkal pada ketinggian 12,090 kaki di atas paras laut di Gunung Altiplano. Ia merupakan tasik kedua terbesar di negara itu dengan keluasan 2,530km persegi dengan kedalaman cuma 8 hingga 10 kaki.

Pada Disember 2015, tasik itu telah kering sepenuhnya berpunca daripada gabungan kesan kemarau teruk dan mendapan yang terbina akibat industri perlombongan tempatan.

Sejak tahun 1990-an, proses pemanasan global telah mengakibatkan suhu cuaca di kawasan itu meningkat dan penyejatan tasik itu berlaku 3 kali ganda lebih teruk. Ditambah pula dengan kekurangan hujan untuk menggantikan air, ia mengakibatkan kesan buruk kepada flora, fauna serta masyarakat yang bergantung kepada tasik itu. (sumber)

Tasik Eyre juga dikenali sebagai Kati Thanda, merupakan sebuah tasik garam yang besar di Australia Selatan dengan keluasan 11,088 km persegi. Ia terletak di hujung barat daya lembangan Great Artesian, sebuah lembangan tertutup yang merangkumi kawasan seluas 1.14 juta km persegi.

Tasik ini mencatatkan jumlah terendahnya pada 15 meter dan merangkumi 2 bahagian iaitu Tasik Eyre Utara dan Tasik Eyre Selatan. Kedua-dua bahagian tasik ini dipertemukan dengan terusan Goyder yang agak sempit.

Tasik Eyre ini biasanya mempunyai air yang sedikit sahaja dan hanya dipenuhi air sepenuhnya sebanyak 2 atau 3 kali dalam satu abad (tahun 1950, 1974 dan 1984). Ia mengambil masa sehingga 2 tahun untuk tasik ini kering sepenuhnya semula.

Kawasan tasik ini pula menerima hujan yang sangat sedikit iaitu kurang dari 5 inci hujan setiap tahun. Tasik ini biasanya dipenuhi oleh air lembangan benua itu namun penyejatan yang tinggi di kawasan itu membuatkan sungai di lembangan mengering sebelum sampai ke Tasik Eyre. (sumber)

Pernah menjadi takungan air ke-4 terbesar di dunia, tasik air masin ini juga dikenali sebagai Laut Orol, Aral Tengizi atau Orol Dengizi. Ia mempunyai keluasan sebesar 68,000 km persegi.

Masalah yang menimpa tasik di mana ia semakin mengecil menjadi tumpuan dan kebimbangan para saintis. Perubahan ketara ini adalah disebabkan oleh projek pengalihan saliran yang dijalankan oleh Persatuan Soviet pada kurun ke-20 dan berterusan sehingga kini.

Oleh kerana kawasannya mengecil dengan pantas, ia telah mengakibatkan pelbagai masalah alam sekitar yang lain di daerah itu. Pada tahun 1980-an, tasik ini telah kehilangan hampir separuh jumlah airnya.

Ini menyebabkan airnya tidak sesuai lagi untuk diminum dan banyak spesies ikan yang hidup di dalamnya pupus sekali gus mengakibatkan industri perikanan dan nelayan terhenti sama sekali. (sumber)

Salah satu tasik buatan manusia yang terbesar di dunia ialah Tasik Mead di kawasan simpanan Empangan Hoover, 40km dari sempadan Arizona-Nevada. Terbentuk oleh empangan Sungai Colorado, keluasan Tasik Mead ini adalah sepanjang 185km dan selebar 16km.

Tasik ini diberi nama sempena Elwood Mead, Pesuruhjaya Biro Pemuliharaan (1924-1936). Tasik ini tidak pernah mencapai tahap kapasiti penuh sejak tahun 1983 akibat gabungan kemarau dan permintaan penggunaan air yang tinggi.

Pada Ogos 2017, Tasik Mead ini hanya tinggal 40% simpanan air daripada kawasan asalnya iaitu 10 juta kaki persegi. Ditambah pula dengan beberapa tahun kemarau yang melanda barat daya Amerika pada kurun ke-21, airnya telah menurun sebanyak 120 kaki di antara tahun 2000 - 2015. (sumber)

Tasik Chad merupakan tasik air tawar di kawasan Sahelian di Afrika Timur yang menghubungkan negara Chad, Cameroon, Nigeria dan Niger. Ia terletak di kawasan lembangan yang pada suatu masa dahulu mempunyai lautan purba yang luas.

Suatu masa dahulu tasik ini merupakan tasik terbesar di Afrika. Apabila permukaan air tasik itu mencapai ketinggian 280m, ia mempunyai keluasan 17,500km persegi. Namun, pada awal abad ke-21, kawasan itu hanya tinggal sekitar 1,500km persegi.

Biasanya Tasik Chad akan mencapai tahap air maksimum pada penghujung Oktober atau awal November, sebelum menyusut semula kepada separuh isi padunya pada hujung April atau awal Mei. Kandungan air tasik ini biasanya dipengaruhi oleh penyejatan dan penyerapan.

Air yang memenuhi tasik ini datang dari sistem sungai Chari-Logone yang merangkumi empat perlima dari kemasukan air. Selebihnya disumbangkan melalui Sungai Ebeji dan Yedseram. Pada abad ke-20, kemarau teruk telah mengakibatkan rekahan besar yang menyebabkan tasik ini terbahagi kepada 2 bahagian. (sumber)

Tasik Urmia atau Daryācheh-ye Orūmīyeh di Iran ini terletak di barat laut penghujung negara itu. Ia merupakan tasik terbesar di Timur tengah dan merangkumi kawasan seluas 6,000 km persegi. Tasik ini berada di bawah tekanan rendah pusat wilayah Azerbaijan pada ketinggian 1,275 meter.

Lembangan ini dikelilingi kawasan gunung-ganang di bahagian barat dan utara serta, dataran di bahagian selatan serta dataran dan kon volkano di bahagian timur. Sekitar tahun 1970-an, tasik ini mempunyai isi padu tertinggi dengan panjang 140km, 50km lebar dan kedalaman 16m.

Disebabkan air di sini tiada jalan keluar, ia adalah sangat masin. Kemasinan air Tasik Urmia adalah satu perempat daripada Laut Mati. Kandungan garamnya adalah antara 8 hingga 11 peratus pada musim bunga dan 26 hingga 28 peratus pada musim luruh. Garam utama yang terkandung adalah klorin, sodium dan sulfat.

Sejak tahun 1967, ia telah dilindungi sebagai wilayah tanah basah dan pelbagai usaha telah dijalankan oleh kerajaan Iran untuk meningkatkan hidupan liar di sini. Walau bagaimanapun, permukaan Tasik Urmia semakin berkurangan sehingga 80% dalam masa 30 tahun. Kini, tasik itu hanya tinggi sekitar 600km persegi sahaja. (sumber)

Laut Mati merupakan tasik garam yang terletak antara Israel dan Jordan. Ia berada pada aras ketinggian yang paling rendah di permukaan bumi. Selama beberapa dekad pada pertengahan abad ke-20, nilai standard bagi permukaan tasik adalah pada 400m di bawah aras laut.

Namun, sekitar awal 60-an, kerajaan Israel dan Jordan mula melencongkan arus Sungai Jordan dan meningkatkan penggunaan air tasik untuk tujuan komersial. Lantaran itu, paras air Laut Mati semakin menyusut sehingga jatuh menjadi sekitar 430 di bawah aras laut pada tahun 2010.

Penyusutan ini menyebabkan ramai pihak mula menjalankan penyelidikan dan mengambil langkah konservasi menggunakan air dari Sungai Jordan. Salah satu projek yang telahpun mendapat kelulusan kedua-dua kerajaan Israel dan Jordan pada tahun 2015 melibatkan pembinaan terusan dari Laut Merah serta loji hidroelektrik di sepanjang terusan untuk menghantar air garam ke tasik.

Projek itu mendapat tentangan dan dipandang skeptik oleh kumpulan pencinta alam serta banyak pihak yang ragu-ragu dengan kesan buruk apabila mencampurkan dua sumber air yang berbeza. (sumber)

Tidak dinafikan, pemanasan global menjadi salah satu punca utama penyusutan tasik-tasik ini. Sebelum tasik-tasik ini terus lenyap dari peta dunia, marilah kita bersama-sama memainkan peranan untuk menyelamatkan bumi daripada perubahan iklim yang lebih tenat.

Bacaan lanjut tentang pemanasan global : Pautan 1, Pautan 2


Kisah Nabi Idris Melawat Syurga Dan Neraka

Nabi Idris A.S merupakan keturunan ke-6 daripada Nabi Adam A.S dan nabi ke-3 setelah Nabi Adam A.S dan Syits A.S. Salasilahnya ialah Idris bin Yarid bin Mahlail bin Qainan bin Anusy bin Syits bin Adam AS. Menurut kitab tafsir, Nabi Idris A.S hidup 1000 tahun selepas wafatnya Nabi Adam A.S pada sekitar tahun 4533 sehingga 4188 SM.

Di dalam beberapa kisah, Nabi Idris AS diceritakan sebagai manusia pertama yang mengenal tulisan, menguasai ilmu bahasa, ilmu hisab, ilmu alam dan ilmu astronomi. Nabi Idris juga dikisahkan sebagai seorang yang sangat jujur dan sangat sabar seperti yang diriwayatkan di dalam Al-Qur'an:

Nabi Idris juga menjadi salah seorang yang ditemui oleh Nabi Muhammad SAW ketika melakukan perjalanan Isra’ Mi’raj. Mereka bertemu di langit yang ke-4.

Suatu hari, Nabi Idris A.S telah dikunjungi oleh Malaikat Maut, lalu Nabi Idris a.s bertanya: "Hai malaikat maut, kedatanganmu ini untuk mencabut nyawa atau menziarah?." Kata Malaikat Maut "Aku datang untuk menziarah dengan izin Allah."

Tanya Nabi Idris A.S kepada Malaikat Maut lagi, "Hai Malaikat Maut, aku ada satu permintaan kepadamu". Lalu Malaikat Maut menjawab "Permintaan apakah itu?" Nabi Idris A.S meneruskan pertanyaannya "Permintaanku supaya engkau cabut nyawaku dan kemudian Allah SWT hidupkanku kembali supaya aku dapat beribadah kepada-Nya setelah merasai sakaratulmaut".

Malaikat Maut menjawab "Sesungguhnya aku tidak akan mencabut nyawa seseorang itu tanpa izin Allah." Lalu Allah SWT menurunkan wahyu kepada Malaikat Maut agar mencabut nyawa Nabi Idris AS.

Ketika itu juga Malaikat Maut mencabut nyawa Nabi Idris A.S lalu menangislah Malaikat Maut sambil memohon agar Allah SWT menghidupkan kembali Nabi Idris AS.

Allah SWT mengabulkan permintaan Malaikat Maut dan Nabi Idris A.S dihidupkan kembali. Malaikat Maut lalu bertanya kepada Nabi Idris AS "Wahai Idris, bagaimana rasanya sakaratulmaut itu? Jawab Nabi Idris AS "Sesungguhnya rasa sakaratul maut itu saya seperti binatang dilapah kulitnya (dibuang kulitnya semasa hidup-hidup) dan begitulah rasanya sakaratulmaut bahkan seribu kali lebih sakit."

Nabi Idris AS berkata lagi kepada Malaikat Maut: "Aku mempunyai hajat lagi iaitu ingin melihat Neraka Jahannam supaya saya boleh beribadah kepada Allah SWT dengan lebih tekun lagi." Jawab Malaikat Maut "Bagaimana aku mampu pergi ke Neraka Jahannam tanpa izin Allah?"

Maka Allah SWT menurunkan wahyu: "Pergilah engkau ke Neraka Jahannam bersama Idris." Setibanya di hadapan pintu neraka, Nabi Idris AS pengsan melihat wajah Malaikat Malik yang sangat menyeramkan serta bagaimana dahsyatnya api neraka membakar manusia dengan segala macam bentuk seksaan.

Setelah Nabi Idris AS kembali sedar, dia bertanya lagi kepada Malaikat Maut "Aku mempunyai keinginan lagi iaitu ingin melihat syurga supaya dapat menambahkan lagi ketaatan kepada Allah SWT. Maka Allah mengizinkan Malaikat Maut untuk membawa Nabi Idris AS sampai ke pintu syurga dan disambut dengan salam oleh Malaikat Ridwan.

Nabi Idris AS melihat dari pintu syurga pelbagai nikmat dengan istana-istana yang besar serta pelbagai tumbuhan yang diciptakan Allah SWT di dalamnya. Kemudian Nabi Idris AS berkata kepada Malaikat Maut, "Wahai saudaraku, mohonlah kepada Allah SWT agar aku diizinkan untuk masuk ke dalam syurga dan minum air di dalamnya agar hilang rasa sakitnya sakaratulmaut di kerongkongku ini."

Lalu Malaikat Maut memohon kepada Allah dan diizinkan mereka untuk masuk ke dalam syurga. Ketika berada di dalamnya Nabi Idris AS meletakkan kasutnya di bawah sebuah pohon dan apabila mereka keluar dari syurga Nabi Idris AS berkata "Hai Malaikat Maut, kasutku tertinggal di bawah sepohon pokok di dalam syurga, izinkanlah aku kembali mengambilnya.

Setelah masuk semula ke dalam syurga, Nabi Idris AS tidak mahu keluar lagi kerana nikmatnya maka Malaikat Maut berteriak kepadanya, "Hai Idris, keluarlah engkau dari syurga". Nabi Idris A.S enggan dan berkata "Setiap yang hidup itu akan mati dan sesungguhnya aku telah merasakan mati”.

Maka Allah SWT berfirman: "Tidak ada diantara kamu kecuali mereka itu memasuki syurga sedang aku pernah memasuki neraka dan tidaklah mereka itu dikeluarkannya (daripada syurga)."

Allah berfirman lagi kepada Malaikat Maut: "Tinggalkanlah dia (Nabi Idris AS), sesungguhnya Aku telah memutuskan sejak azali lagi bahawa sesungguhnya dia tergolong ahli dan penghuni syurga."

"Dan ingatlah olehmu cerita-cerita dalam kitab Nabi Idris AS dan seterusnya"


Kisah Ratu Dadah Mexico Yang Ditakuti Kartel - Sandra Ávila Beltrán

Sebagai seorang yang glamor dan juga berbahaya, Sandra Ávila Beltrán telah berusaha keras untuk berada di puncak dunia penjenayah sehingga menjadi salah seorang dari ratu kartel.

Walaupun ketika ditangkap, dia tinggal di penjara dengan memakai pakaian pereka terkenal dan mempunyai beberapa orang gaji kerana kekayaan luar biasanya. Tidak perlu dipertikai lagi, samada di dalam penjara atau ketika berkuasa sebagai "Ratu Pasifik", Sandra telah melakukannya dengan bergaya sekali.

Sandra Ávila Beltrán dilahirkan di negeri Baja California, Mexico pada tahun 1960 kepada pasangan María Luisa Beltrán Félix and Alfonso Ávila Quintero. Bapanya mempunyai hubungan persaudaraan dengan pengasas Kartel Guadalajara.

Ini bermakna Sandra hidup di dalam kemewahan yang melampau. Namun, terdedah kepada kehidupan "narco" ini juga memberi kesan buruk kepadanya sejak dari kecil lagi. Pada seawal usia 13 tahun, dia telah menyaksikan seseorang ditembak mati di hadapannya.

Sandra pada asalnya tidak mempunyai niat pun untuk menyertai perniagaan keluarga, sebaliknya dia memilih untuk melanjutkan pelajaran di dalam bidang komunikasi di Universidad Autónoma de Guadalajara.

Akan tetapi impiannya untuk menjadi seorang wartawan dikatakan musnah apabila dia diculik oleh teman lelakinya sendiri (juga mempunyai pertalian rapat dengan Kartel Guadalajara) semasa dia berumur 21 tahun.

Sebab mengapa dia diculik atau berapa lama dia ditahan tidak begitu jelas tetapi apa yang pastinya kejadian itu telah mengubah haluan hidupnya selepas itu. Mungkin kejadian dia diculik itu membuka matanya betapa kuatnya pengaruh kuasa kartel ke atas kebanyakan orang di Mexico. Selepas itu dia telah berhenti belajar dan mula berjinak dengan perniagaan dadahnya sendiri.

Perniagaan penyeludupan dadah di Mexico atau di mana sahaja biasanya dikuasai oleh lelaki. Namun begitu, Sandra Ávila Beltrán adalah salah seorang dari wanita yang menceburinya dan berjaya sampai ke puncak perniagaan ini.

Hakikatnya, kebanyakan wanita yang hidup bersama ketua kartel hanya berkhidmat untuk tujuan tertentu. Mereka dilayan seperti barang mainan yang boleh dibuang berbanding manusia sebenar. Mereka biasanya akan didera atau digunakan hanya apabila diperlukan.

Sandra memberitahu The Guardian pada tahun 2016, bahawa wanita di dalam kartel ini selalunya dilihat sebagai sebuah objek, bukan sebagai pendorong atau penyokong kepada kejayaan dan pencapaian seseorang itu.

Namun begitu, Sandra Ávila Beltrán adalah satu pengecualian yang unik. Dia bekerja keras berbanding kebanyakan lelaki agar dihormati sebagai ketua kartel. Dia sedar dan berhati-hati agar tidak menyalahgunakan kokain yang diniagakan.

Dia sebaliknya menggunakan kecantikannya, kehebatan memandu serta skill menembaknya untuk memantapkan lagi kedudukannya dalam dunia pengedaran dadah di Mexico. Dia kemudiannya menjadi seakan seorang lagenda kartel di Mexico dan digelar sebagai "Ratu Pasifik".

Dia merupakan "orang penting" di antara ketua kartel di Colombia dan Mexico. Dia juga telah merancang penghantaran sebanyak bertan-tan kokain yang disembunyikan di dalam bot menangkap ikan tuna dari Mexico ke Amerika Syarikat selama bertahun-tahun lamanya. Sandra melakukan semua ini dengan begitu berhati-hati tanpa meninggalkan sebarang jejak yang boleh dikaitkan dengannya.

Namun, Sandra juga tidak dapat lari dari gaya hidup boros seorang ketua kartel. Dia telah menghabiskan wang jutaan ringgit seperti membeli koleksi kereta mewah sebanyak lebih dari 30 biji. Dia juga membeli kalung emas yang disaluti 83 batu delima, 228 berlian dan 189 batu nilam.

Dia juga seorang yang gemar berpesta. Sandra juga pernah digambarkan di dalam video muzik sebuah lagu popular “Fiesta En La Sierra” (pesta di pergunungan) yang menyebutkan "Ratu Pasifik, wanita yang berada di puncak dan orang penting dalam perniagaan" . Wataknya kelihatan sedang menaiki helikopter dan tiba di pesta puncak gunung sambil memegang sepucuk AK-47.

Sudah semestinya, setiap kuasa dan glamor yang datang bersama kehidupan ketua kartel yang terkenal pasti akan ada saat bahayanya. 2 orang suami Sandra telah mati dibunuh manakala adiknya pula diseksa sehingga mati.

Sandra sendiri juga hampir kehilangan nyawa sendiri apabila diserbu oleh pihak musuh ketika berada di jalanan. Akan tetapi kejatuhannya bermula apabila anak lelakinya diculik pada tahun 2002 dan pihak polis menjadi curiga setelah Sandra dengan pantas membayar wang tebusan sebanyak $5 juta (RM20.5 juta).

Setelah mengetahui dia mempunyai wang tunai sebanyak itu di rumah, pihak polis Mexico telah mula memantau Sandra dan kegiatan haramnya — sehingga dia mengetahui bahawa dirinya menjadi orang yang paling dikehendaki dan mula melarikan diri daripada ditangkap.

Dia telah menghabiskan 5 tahun berikutnya sebagai seorang pelarian. Dia menceritakan sepanjang melarikan diri itu sebagai "sangat memenatkan". Akhirnya, dia telah berjaya diberkas pihak berkuasa.

Pada 28 September 2007, polis Mexico telah menahannya bersama Juan Diego Espinoza Ramírez di Mexico City. Setelah kepenatan untuk berada selangkah di hadapan pihak berkuasa sehingga menukar lokasi, identiti dan juga warna rambut, Sandra merasakan pengkapannya sebagai sesuatu yang "melegakan".

Namun begitu, pihak kerajaan Mexico tidak dapat menyabitkan sebarang kegiatan penyeludupan dadah ke atas Sandra kecuali penggubalan wang haram.

Update 20 August 2022 : Sandra Ávila Beltrán sudah dibebaskan pada tahun 2015 dan kini hidup biasa-biasa saja di Guadalajara. Bermakna dia hanya dipenjara selama 8 tahun walaupun digelar sebagai ratu dalam kartel.


SST vs GST : Dua Langkah ke Belakang Untuk Masyarakat Malaysia

1 September 2018 adalah hari di mana negara kita kembali semula kepada sistem cukai jualan dan perkhidmatan (CJP) atau lebih dikenali dengan nama bahasa Inggerisnya, SST atau sales and service tax.

Bagi penulis, apa yang berlaku berkenaan perubahan sistem cukai ini sebenarnya adalah sesuatu yang membimbangkan serta sedikit sebanyak mengecewakan hati penulis. Ini kerana kita semua sudah sedia maklum, apabila dibandingkan di antara kedua-dua jenis sistem cukai di antara kekuatan dan kelemahannya - sangat jelas GST adalah sistem yang lebih baik untuk jangka masa panjang.

Tetapi pendapat ini tidak diterima pakai kerajaan ketika ini, sedangkan kementerian sendiri mengakui sistem GST adalah jauh lebih telus serta komprehensif berbanding SST. Tidaklah diketahui apa sebab sebenar kerajaan kita sanggup mengambil risiko sebesar ini adalam memacu arah ekonomi negara kita.

Mungkin ego ahli politik, mungkin kerana tidak mahu dikritik gagal menunaikan janji, mungkin juga SST memang benar-benar lebih baik, tidaklah dapat kita ketahui. Walau demikian, pengalaman kita dulu menggunakan SST pada pendapat penulis boleh membuatkan kita sudah sedia maklum apa akan berlaku pada negara kita selepas ini.

Salah satu langkah paling mengelirukan yang diambil oleh kerajaan adalah dengan pengambilan langkah untuk memansuhkan terus akta GST. Alasan langkah itu diambil agar kerajaan tidak lagi 'tertarik' untuk mengubah semula sistem SST kepada GST apabila perlu di kemudian hari, sangat sukar untuk diterima.

Kesedaran mengenai kepentingan membayar cukai di kalangan rakyat negara kita juga semakin hari semakin bertambah. Semakin ramai yang sedar keperluan untuk setiap orang menyumbang kepada pembangunan negara, walaupun pada kadar yang sedikit.

Cadangan agar sistem GST diteruskan tetapi dikenakan pengurangan pada kadar 3% atau 4% seperti tidak langsung diendahkan oleh kerajaan kita, kerana kerajaan dilihat sudah berpegang untuk memperkenalkan sistem SST semula.

Ada menteri mengatakan orang ramai tidak mahu tahu lagi berapa nilai cukai yang dipungut dalam resit, kerana kita hanya mahu tahu harga barang turun. Realitinya, selepas beberapa tahun GST diperkenalkan sangat jelas sudah pun berlaku pengawalan harga yang agak seimbang pada rekod penulis, berdasarkan harga-harga barang yang penulis perlu beli setiap bulan.

Memang diakui semasa awal-awal pengenalan GST dulu, berlaku lonjakan harga yang agak besar menyebabkan harga barang meningkat. Namun semua itu sudah pun diramalkan akan berlaku disebabkan keperluan untuk peniaga menjual terlebih dahulu stok-stok pra-GST yang masih mengandungi nilai SST (dahulu) di dalamnya.

Lama-kelamaan, setelah setahun lebih dapat dilihat sendiri harga barang menjadi stabil semula serta berlaku penurunan bagi beberapa jenis barang yang penulis kerap gunakan seperti sabun basuh baju dan barang-barang mentah.

Kita sudah melalui fasa 'teething problem' berkaitan GST tetapi apakan daya, perubahan kerajaan menyebabkan dasar cukai negara berubah.

Salah satu perkara yang jelas akan berlaku perubahan selepas pengenalan SST ini adalah pengenalan semula beberapa jenis cukai lama yang telah dimansuhkan kerajaan sebelum ini. Logiknya mudah - jumlah kutipan GST hampir dua kali ganda jumlah kutipan SST jadi hendak tak hendak kerajaan perlu mencari jalan bagi mengawal defisit ini.

Langkah yang diambil bolehlah dibahagikan kepada dua cara, sama ada pengenalan cukai-cukai lain seperti 'cukai soda' yang digembar-gemburkan akan dilakukan ataupun yang lebih memeritkan - pengurangan bajet kerajaan bagi merendahkan keperluan kewangan negara.

Setakat ini, kenaikan gaji tahunan kakitangan awam yang telah pun diumumkan tahun lepas dibatalkan. Bonus mereka juga telah direndahkan serta dipotong bagi kakitangan bergred 41 ke atas. Penjawat awam lantikan politik pula pada awalnya seramai 17 ribu orang sudah diberhentikan, termasuklah guru-guru KAFA di seluruh Malaysia tetapi kerajaan baru mengumumkan langkah untuk perlantikan semula mereka kelak.

Bantuan BR1M yang disalurkan sebagai salah satu cara kerajaan dahulu membantu orang ramai mengawal kesan pemotongan subsidi pukal seperti subsidi petrol, gula dan minyak masak juga dikhabarkan akan dikaji atau dihentikan.

Ura-ura serta desas-desus berkenaan rasa kurang senang melihat jumlah peruntukan kerajaan setiap tahun yang terlalu banyak digunakan sebagai kos pengurusan juga nampaknya akan menjadi salah satu pilihan kerajaan dalam menyeimbangkan bajet tanpa GST.

Namun, persoalannya adakah kita mampu menangani kejatuhan harga minyak sekali lagi seandainya berlaku?

Kejatuhan harga minyak tempohari sebenarnya menyebabkan negara kita kehilangan sumber yang agak banyak juga, diburukkan lagi dengan kejatuhan nilai ringgit berbanding dollar, matawang utama dagangan minyak dunia.

Penulis tidak tahu apakah kesannya kelak sekiranya negara kita terpaksa melalui sekali lagi kejatuhan harga minyak mendadak seperti yang telah berlaku. Kita sudah mengetahui kesan buruk yang boleh berlaku pada sesebuah negara sekiranya mereka terlalu bergantung kepada minyak sebagai sumber ekonomi dan minyak merupakan bahagian yang besar dalam pai pendapatan negara kita.

Memperkenalkan kembali SST, penulis tegaskan di sini adalah sama seperti dua langkah ke belakang. Kerajaan bakal mengalami defisit, jumlah pembayar cukai yang culas akan kembali meningkat dan pengguna pula tidak takrif berapakah jumlah sebenar cukai yang mereka bayar.

Negara kita juga mungkin akan mengalami kelembapan ekonomi serta pembangunan, dengan projek-projek pembangunan yang sudah dirancang atau sudah berjalan, terpaksa ditangguh atau dihentikan terus.

Selepas hampir tiga tahun GST dilaksanakan tempoh hari, pada penulis kita sepatutnya sedang dalam proses menambah baik serta memperbetulkan kekurangan sistem GST seperti kelemahan bayaran balik nilai input yang menjadi keluhan peniaga-peniaga, bukan dengan menukar semula kepada SST.

Penulis yakin kerajaan sekarang sangat berkebolehan dalam merangka ekonomi negara, diketuai oleh Perdana Menteri yang berpengalaman serta terkenal sebagai bapa pembangunan Malaysia. Namun kemampuan kerajaan untuk terus menerajui negara pasti akan terbatas tanpa mendapat suntikan dana yang sepatutnya.

Dengan barisan pemimpin yang nyata berketrampilan ini, siling potensi Malaysia sudah semakin meningkat. Sayangnya, penulis tak sempat hendak melihat sejauh mana negara kita boleh dimajukan dengan sistem GST, dalam tangan kerajaan baru Malaysia.


Kisah Genius "Bapa Inovasi" Di Pedalaman Tanzania - Bernard Kiwia

Sememangnya inovasi mengalir dalam darah Bernard Kiwia. Bapanya seorang mekanik manakala ibunya pula seorang tukang jahit. Sepanjang zaman kanak-kanaknya, kedua-dua ibu bapa Bernard membina dan mereka pelbagai benda baru menggunakan bahan terpakai.

Dari usia mentah lagi Bernard sentiasa teruja dengan proses mencipta sesuatu. Daripada membelanjakan wang untuk membeli mesin, beliau membangunkan mesin-mesin ciptaan sendiri. Bernard yang sebelum ini bekerja sebagai seorang mekanik basikal mula dikenali dengan ciptaan pengecas telefon yang dikuasakan dengan basikal dan motosikal. Kini, produk itu telahpun dikomersialkan di Tanzania.

Pada mulanya, Bernard hanya mencipta teknologi baru menggunakan barang ganti basikal untuk membantu keluarganya dan komuniti setempat. Rekaan mesin basuh kincir angin yang dibina Bernard berjaya menjimatkan masa dan tenaga keluarganya kerana baju akan dibasuh secara automatik pada waktu malam ketika angin bertiup lebih kencang.

Dari situ, bengkel Bernard mula menjangkau lebih jauh. Pada tahun 2011, beliau mengasaskan sebuah pusat inovasi dengan nama Accelerating Innovation and Social Entrepreneurship (AISE) di Arusha, Tanzania.

Bengkel ini menjadi pusat pelbagai inovasi dan ciptaan pelik di negara itu seperti pengisar jus dikuasakan dengan basikal serta pelbagai produk lain seperti pemanas air solar dan kit pengairan titis. Bernard terinspirasi untuk memulakan pusat itu daripada MIT D-Lab, iaitu sebuah pusat rekaan universiti di Amerika Syarikat.

Bernard yang mendapat jolokan "Bapa Inovasi Pedalaman Tanzania" kini bertugas sebagai pengarah teknologi di AISE dan menyokong inovator-inovator tempatan seperti dirinya. Beliau yakin bahawa anak muda Tanzania mempunyai idea-idea bernas yang mampu membantu menyelesaikan masalah di peringkat akar umbi walaupun tidak berpendidikan tinggi.

Menurut Bernard, mereka sebenarnya mempunyai kemahiran untuk mencipta teknologi yang mampu dimiliki, mampu dibaiki dan mampu mencari segala barang gantian yang diperlukan.

Salah seorang inovator tempatan yang dibantu Bernard itu ialah Frank Mollel yang mencipta "Fert-Cart", iaitu kereta sorong yang diubah untuk menjimatkan masa untuk menabur baja di ladang daripada menggunakan tangan.

Model perniagaan Frank termasuklah kereta sorong yang boleh disewakan kepada petani yang tidak mempunyai tanah yang luas ataupun keuntungan yang besar untuk membeli terus ciptaan itu. Menurut salah seorang pelanggan Frank, mesin ciptaannya itu menyebabkannya berkemampuan untuk membayar yuran sekolah anak-anaknya.

Bengkel yang disediakan Bernard telah berjaya mengubah hidup ramai orang dan komuniti tempatan. Ramai orang di situ yang bertungkus-lumus menyiapkan pelbagai projek berbeza dalam bilik yang sama. Jadi, jika seorang pereka menghadapi masalah, mereka boleh terus berbincang atau bertanyakan kepada inovator yang lain. Bernard juga sentiasa bertindak sebagai mentor yang banyak membantu mereka menyelesaikan masalah.

Jesse Oljange, antaranya, telah mencipta mesin pemerah minyak avokado yang mengubah nasib hidupnya. Sebelum ciptaannya dibuat, buah avokado hanya dibiarkan jatuh dan mereput disebabkan para petani tidak mampu mendapatkan harga jualan yang tinggi di pasar. Kini, golongan wanita dalam komuniti menggunakannya untuk memerah minyak avokado untuk dipasarkan.

Sementara itu, Magreth Omary menjadi antara inovator wanita yang berjaya menaikkan taraf hidup keluarganya. Dia telah mencipta mesin memotong sabun seterusnya membolehkannya memulakan perniagaan sabun sendiri. Dengan pendapatan yang diperolehi, anak-anaknya tidak lagi dibuang dari sekolah kerana tidak mampu membayar yuran.

Bernard Kiwia banyak melibatkan pelajar sekolah sekitar Tanzania dengan projek-projeknya. Beliau berhasrat untuk melahirkan generasi baru inovator di negara itu. Bengkel Bernard menyediakan sebuah van kecil yang akan bergerak ke kawasan-kawasan kampung di pedalaman dengan membawa peralatan dan memberikan latihan. Selain latihan praktikal seperti kimpalan, program sekolah yang diolah menyiapkan peserta dengan ilmu memulakan perniagaan dan menyediakan bajet.

Sebenarnya, amat sukar untuk menjadi seorang inovator di Tanzania atau Afrika kerana seringkali berdepan dengan kekangan pelbagai sumber. Namun, dengan kewujudan bengkel ini, Bernard Kiwia berharap beliau mampu menjadi sumber inspirasi kepada masyarakat di sana untuk terus berinovasi walau apa jua cabaran yang menimpa.

"Adakalanya anda gagal, jadi anda cuba dan terus mencuba. Akhirnya, anda akan berjaya juga memperolehi sesuatu yang baik." -Bernard Kiwia


Fahami Teknik Pemasaran Vivy Yusof Pengasas Jenama dUCk dan Fashion Valet

Nama Vivy Yusof mungkin tidak perlu diperkenalkan lagi terutamanya dalam kalangan wanita dan mereka yang meminati fesyen. Beliau merupakan seorang usahawan wanita berjaya melalui dua jenama popularnya, Fahion Valet dan juga dUCk.

Malah, kehebatannya dalam industri keusahawanan juga telah diiktiraf majalah Forbes apabila nama Vivy Yusof turut disenaraikan dalam senarai "30 Under 30 Asia 2017", iaitu senarai 30 usahawan hebat di Asia berumur bawah 30 tahun. Turut berada dalam senarai ini adalah selebriti Neelofa.

Dalam bidang perniagaan, sebenarnya terdapat banyak faktor yang mempengaruhi sesuatu kejayaan perniagaan tersebut. Salah satunya adalah strategi pemasaran yang digunakan. Kali ini, pihak Iluminasi ingin mengupas kajian psikologi mengenai teknik pemasaran yang digunakan oleh Vivy Yusof dalam membangunkan jenama Fashion Valet dan dUCk.

Pada tahun 1984, Dr. Robert Cialdini ada menerbitkan sebuah buku yang bertajuk “Influence: The Psychology of Persuasion”. Buku ini begitu popular dan menarik perhatian ramai pemilik bisnes terutamanya mereka yang berminat dengan teknik meningkatkan jualan atau conversion optimization.

Aspek paling menarik yang dimuatkan dalam buku ini adalah "Principles of Persuasion". Principles of Persuasion ini boleh diterjemahkan sebagai prinsip bagaimana untuk melakukan persuasi (memujuk) orang ramai menjadi pembeli dengan cara halus dan bukannya "hard selling".

Dalam prinsip ini, terdapat 6 prinsip yang ditekankan iaitu reciprocity, consistency, social proof, liking, authority dan scarcity.

Daripada Principles of Persuasion, didapati bahawa Vivy Yusof dan pasukannya mengamalkan 3 daripada prinsip ini iaitu scarcity (terhad), authority (pengaruh) dan social proof (pengaruh persekitaran).

Cara ini sangat berkesan bagi mempengaruhi orang ramai membuat pembelian secara impulsif, iaitu tergesa-gesa. Misalnya, dengan menjual barangan edisi terhad dan promosi dalam tempoh masa terhad.

Bagi Vivy Yusof dan pasukan pemasarannya, teknik ini dapat dilihat dengan jelas untuk penjualan produk tudung keluaran dUCK. Secara umumnya, terdapat dua jenis jenis tudung yang dijual oleh dUCk iaitu basic dan juga edisi terhad. Bagi tudung dalam kategori basic, ianya boleh diperolehi setiap masa sama ada secara pembelian dalam talian atau di kedai dUCk dan Fashion Valet.

Walau bagaimanapun, produk tudung edisi terhad pula adalah lebih unik dan dicetak secara digital. Contohnya tudung edisi terhad ini adalah Yummy dUCk, London dUCK dan KL dUCk. Dijual dalam kuantiti dan masa yang terhad, produk edisi terhad ini biasanya habis dijual dalam masa beberapa hari sahaja. Dalam sesetengah kes, habis dijual dalam masa beberapa jam sahaja!

Selain itu, produk edisi terhad ini juga biasanya tidak akan dicetak semula pada masa hadapan. Dalam erti kata lain, wanita yang berminat perlulah mendapatkannya tanpa berfikir panjang walaupun harganya begitu premium. Malah, ada juga pembeli yang bertindak menjual kembali tudung edisi terhad ini pada harga yang jauh lebih mahal kerana kesukaran mendapatkannya.

Secara umumnya, manusia akan lebih mempercayai golongan yang mempunyai pengaruh yang kuat seperti doktor, jurutera dan mereka yang pakar dalam bidang masing-masing.

Secara psikologinya, pendapat dan tindakan seseorang juga biasanya dipengaruhi oleh pendapat atau tindakan golongan yang mempunyai pengaruh yang kuat ini. Inilah juga antara sebab mengapa syarikat besar mengambil duta selebriti atau atlit terkenal untuk mempromosikan produk mereka.

Sebagai seorang yang popular di Instagram dengan 1.4 juta orang pengikut, Vivy Yusof menggunakan akaun personalnya sebaik mungkin untuk mempromosikan Fashion Valet dan dUCk secara halus (bukan hard selling). Beliau juga kerap kali berkongsi gambar bersama produk yang sudah dikeluarkan atau akan dikeluarkan di Fashiovalet dan dUCk untuk memberi "hint" kepada peminatnya.

Pada tahun lepas juga, Vivy Yusof telah melancarkan satu kempen dengan menggunakan tanda pagar (hashtag) #IAMHOMEGROWN. Kempen ini adalah sempena produk terbaru di Fashion Valet sempena Hari Merdeka. Kempen ini mendapat perhatian ramai orang ternama seperti Nurul Izzah Anwar (ahli politik), Harith Iskandar (komedian), Chef Wan (chef) dan Aireen Omar (CEO Air Asia).

Walaupun produk-produk yang dijual untuk kempen ini biasa-biasa sahaja, ianya laku keras dan habis dijual dalam masa beberapa hari sahaja. Dengan hampir 60 individu ternama dengan pelbagai latar belakang berbeza turut mempromosikan kempen ini, kempen ini berjaya menarik lebih ramai orang dari later belakang berbeza untuk mengenal jenama ini.

Dari segi psikologi, seseorang itu juga mudah terpengaruh dengan tindakan orang sekeliling terutamanya yang rapat dengan dengan mereka. Berbanding dengan prinsip authority (pengaruh) dimana sesuatu tindakan itu dipengaruhi oleh seseorang individu yang mempunyai pengaruh besar, prinsip sosial proof (pengaruh persekitaran) pula melihat kepada faktor persekitaran dalam jumlah yang ramai.

Dalam erti kata mudah, apabila anda kerap kali melihat rakan-rakan dan saudara mara berkongsi gambar melancong ke Universal Studios Singapore, anda pasti turut sama teringin untuk sampai ke sana. Sama halnya dengan teknik pemasaran yang dilakukan oleh syarikat Fashion Valet dan dUCk.

Salah satu strategi pemasaran Vivy Yusof yang mudah dan berkesan adalah penggunaan tanda pagar (hashtag). Sebagai contoh, #fvootd (merujuk kepada Fashion Valet Outfit of the Day) kerap kali digunakan setiap kali menggayakan pakaian yang dijual oleh Fashion Valet. Selain, tanda pagar #ducktravels pula diwujudkan untuk membolehkan peminat berkongsi gambar mereka melancong sambil memakai tudung keluaran dUCk.

Kedua tanda pagar ini juga begitu popular dimana terdapat lebih 30 ribu gambar yang disertakan dengan tanda pagar #fvootd dan lebih 16 ribu gambar disertakan dengan hashtag #ducktravels. Bagi menggalakkan peminat berkongsi gambar dan menggunakan tanda pagar ini, gambar yang menarik dan cantik biasanya akan dikongsikan kembali di halaman Instagram rasmi dUCk dan Fashion Valet.

Sekiranya ada mempunyai kawan wanita yang ramai di Instagram, mungkin anda pernah melihat mereka berkongsi gambar dan meletakkan tanda pagar ini. Tanpa sedar, perkara ini secara tidak langsung sebenarnya akan mempengaruhi anda dan menimbulkan keinginan untuk mencuba produk ini suatu hari nanti.


10 Cara Kuruskan Badan Yang Ekstrem Dan Membahayakan Nyawa

Di Malaysia, lambakan ubat kurus dan pil melangsingkan badan semakin menular lewat kebelakangan ini. Kata orang, di mana ada permintaan, di situlah adanya penawaran.

Ketaksuban sesetengah pengguna untuk mendapatkan bentuk badan idaman adakalanya hingga sanggup mengabaikan risiko kesihatan. Mereka tidak endahkan ketiadaan kelulusan pihak kementerian dan juga tidak hiraukan kandungan yang terdapat dalam ubatan yang diambil. Natijahnya, ramai pesakit yang terlantar di hospital akibat kerosakan buah pinggang dan sebagainya.

Keinginan untuk berbadan langsing persis seorang model bukanlah suatu perkara yang baru dan ia bukanlah masalah yang melanda masyarakat kita sahaja. Sejak dari dahulu lagi manusia sudah disogokkan dengan pemikiran standard bahawa 'kurus itu cantik'. Disebabkan tidak ingin menjaga pemakanan sihat dan kurang bersenam, pelbagai cara yang manusia sudah lakukan untuk kurus.

Kami kongsikan 10 cara ekstrem yang pernah digunakan untuk mengurangkan berat badan:

Zaman Victoria, iaitu sekitar tahun 1830-an hingga 1900, merupakan zaman yang sangat mementingkan standard kecantikan. Wanita bangsawan ketika itu sering mengenakan skirt berlapis berbentuk sarang lebah.

Para wanita pada zaman itu memaksa diri mereka memakai korset yang ketat untuk mendapatkan pinggang yang diidamkan ramai iaitu bersaiz 16 inci. Mereka tidak kisah jika organ dalaman mengalami masalah akibat pinggang dijerut korset. Selain itu, mereka juga mengamalkan sejenis 'diet' dengan memakan cacing pita.

Konsepnya amat 'mudah'. Mereka hanya memakan pil yang berisi telur cacing pita. Selepas telur itu ditetas, parasit itu akan membesar dan tinggal dalam badan hos dengan memakan apa sahaja yang hos makan. Mereka yang percaya dengan teori ini dikatakan boleh mengurangkan berat badan tanpa risau akan pengambilan kalori.

Walaupun tiada bukti yang menyokong dakwaan ini, namun teori ini masih wujud sehingga ke hari ini dengan sokongan daripada selebriti seperti Kim Kardashian.

Lord Byron merupakan seorang penyair dan ahli politik British yang terkenal sekitar tahun 1800. Ketika zaman kegemilangannya, Lord Byron sangat pentingkan penampilan dan bentuk badannya. Dia mengamalkan diet berasaskan cuka untuk mengekalkan berat badan.

Walaupun diet ini mempunyai kesan sampingan seperti muntah dan cirit-birit, Byron tetap meminum cuka setiap hari dan memakan ubi kentang yang direndam dalam cecair tajam itu. Menurut Byron, amalan itu dapat mencuci bahagian dalaman tubuh.

Tabiat Byron itu kemudian diketahui umum dan mula menjadi ikutan para wanita. Mereka memulakan diet berasaskan cuka dan beras untuk meniru jejak langkah idola mereka sehingga sanggup kelihatan kurus dan pucat.

Ini mungkin pelopor kepada 'pil ajaib' yang sering diiklankan untuk mengurangkan berat badan. Pada abad ke-19, industri ubat kurus sangat pesat dan disebabkan tiada badan berkanun seperti FDA, peniaga menggunakan pelbagai ramuan berbahaya termasuklah arsenik. Untuk pengetahuan anda, arsenik adalah racun membunuh tikus yang mampu membunuh manusia jika diambil secara berlebihan.

Banyak kajian yang telah mengaitkan kesan terdedah dan penggunaan arsenik dengan penyakit kanser, diabetes, penyakit hati dan sebagainya. Namun, tidak dipastikan mengapa pengamal diet masih percaya bahan ini boleh membantu mereka mengurangkan berat badan. Beberapa pakar berkata ia mungkin kesan strategi pemasaran yang menyatakan arsenik mampu mempercepatkan metabolisme seperti amphetamina.

Walaupun kandungan arsenik dalam dadah dan pil kurus ini agak kecil, namun ia sangat berbahaya untuk pengguna, terutama sekali mereka yang gemar mengambil dos berlebihan kerana terlalu ingin cepat kurus.

Pada awal abad ke-20, Horace Fletcher muncul dengan satu program baru untuk menurunkan berat badan. Dia menekankan bahawa aktiviti kunyah dan ludah adalah paling berkesan untuk mengurangkan berat badan.

Program ini dikenali sebagai "Fletcherism" di mana seorang pengamal diet perlu mengunyah makanan sehingga segala "kebaikan" dalam makanan dirembeskan. Kemudian sisa/hampas makanan diludah semula untuk dibuang. Makanan seperti bawang kecil dilaporkan perlu dikunyah lebih 700 kali dan jamuan makan malam pada zaman itu menyaksikan para hadirin mengira bilangan kunyahan sesama sendiri.

Fletcherism menjadi sangat popular sehingga penulis terkemuka seperti Henry James dan Franz Kafka turut memberikan sokongan. Namun, diet ini membuatkan seseorang hanya membuang air sekali sahaja dalam masa beberapa minggu. Fletcher menegaskan itu adalah kesan yang positif dan mengatakan najisnya berbau harum seperti "biskut yang panas".

Jika anda rasa iklan penjual zaman kini banyak yang menipu dan melampau, bayangkanlah ada pengusaha sabun yang mendakwa produk mereka boleh membuang lemak. Pada tahun 1920, jenama sabun La-Mar telah mengeluarkan satu iklan di akhbar dengan menyatakan produk itu mampu "mencuci lemak dan membuatkan anda nampak lebih muda." Material iklan itu membuat pelbagai dakwaan dengan menjanjikan pengguna tidak perlu bersenam atau berdiet untuk kurus.

Banyak sebenarnya produk 'overclaim' seperti La-Mar yang wujud pada hari ini. Namun, La-Mar lebih hebat dengan janji yang tidak mampu dibuat orang lain. Antaranya ialah sabun bertindak menghilangkan dagu berlapis, kesan penggunaan yang pantas dan menakjubkan serta mengecilkan bahagian tubuh yang diingini tanpa memberi kesan pada bahagian yang lain.

Ketika itu La-Mar tidak bersendirian. Satu lagi jenama lain iaitu La Parle wujud di Amerika Syarikat dengan janji manis yang sama.

Mungkin diet yang paling teruk dalam senarai ini bukan hanya 'diet' semata-mata, malah ia dianggap sebagai falsafah hidup dan juga gerakan kerohanian. Penyokong diet ini percaya yang kita semua hanya memerlukan satu perkara sahaja untuk hidup iaitu cahaya matahari.

Pengamal diet "breatharianism" ini mendakwa bahawa manusia yang menunjukkan kesucian spiritual mampu hidup hanya dengan air, cahaya matahari dan kuasa kehidupan (Prana). Walaupun ia seolah-olah dongeng purba, diet ini masih dipraktikkan di Amerika Syarikat.

Ketua gerakan di AS, Wiley Brookes dan pengasasnya, Jasmuheen (nama sebenar Ellen Greve) telah mengetuai perkembangan dan populariti kepercayaan ini. Jasmuheen mendakwa dia boleh hidup seperti biasa selama beberapa bulan dengan hanya meminum secawan teh dalam tempoh tersebut.

Walau bagaimanapun, dalam satu wawancara dengan rancangan 60 Minutes di mana Jasmuheen bersetuju untuk tinggal dalam sebuah bilik hotel dan menunjukkan kebolehannya, dia nyata tidak mampu bertahan walau sehari tanpa tanda-tanda penyahhidratan.

Pelakon terkenal Michelle Pfeiffer mengaku pernah menyertai gerakan itu semasa pembabitan awal kerjayanya di Hollywood. Dia menggelar kumpulan itu sebuah kultus dengan pengikut yang gemar mengongkong dan suka memanipulasi.

Satu iklan mempromosikan pakaian dalam yang diperbuat daripada getah menjanjikan produk-produk itu mampu mengurangkan isi tubuh badan tanpa senaman atau diet.

Antara produk itu adalah korset, pendakap leher dan pendakap buku lali. Dikatakan perpeluhan yang terhasil daripada pemakaian alatan getah itu boleh mengurangkan berat badan pengguna.

Apa yang melucukan, pengasasnya adalah seorang 'doktor' bernama Dr. Jeanne B. Walter. Kadang-kadang namanya berubah menjadi Dr. Jeanne PH Walter, Dr. Jeanne J. Walter atau Dr. Jeanne P.C. Walter. Mengelirukan?

Seperti sabun La-Mar, produk Spot Reducer juga dipromosikan sebagai alat yang mampu mengurangkan inci di bahagian-bahagian tertentu tubuh pengguna. Ia merupakan sebuah gajet yang dihasilkan menggunakan aluminium dan getah, berfungsi seperti sebuah alat penggetar dengan kuasa elektrik.

Jika ada bahagian tubuh yang lembik dan menggelebeh, Spot Reducer akan 'memadamnya seperti kuasa ajaib'. Seperti iklan-iklan yang lain, pengguna tidak perlu bersenam ataupun berdiet kerana semua kerja keras dilakukan oleh Spot Reducer.

Amat menyedihkan apabila ramai orang yang mempercayai iklan itu. Lagi menyedihkan apabila ramai yang masih mempercayai iklan-iklan seumpamanya sehingga kini.

Teknik ini mungkin agak mengerikan namun ramai yang rela menjadi bahan eksperimen. Diet tampalan lidah ini bermakna doktor akan menjahit sekeping tampalan jaring ke lidah pesakit. Kemudian, pesakit akan berasa susah untuk menelan dan makan kerana ia menyebabkan kesakitan.

Seorang pakar bedah kosmetik di California mengenakan caj sehingga USD2,000 untuk melakukan prosedur ini dan menjanjikan pengurangan berat badan antara 8-9kg dalam masa 30 hari. Selain di Amerika Syarikat, ujian tampalan lidah ini juga amat popular di Venezuela.

Pesakit juga diberikan sejenis cecair diet dan minuman shake bernilai 800 kalori setiap hari sehingga tampalan itu tertanggal.

Prolinn merupakan produk yang diasaskan oleh Robert Linn pada tahun 1970. Minuman 'istimewa' yang dihasilkan dikhabarkan mengandungi "400 kalori protein cecair".

Walau bagaimanapun, lama-kelamaan "protein" yang digembar-gemburkan itu mula dipersoalkan. Selepas siasatan dilakukan, akhirnya pihak berkuasa mendedahkan yang "protein" itu adalah lebihan bahan buangan dari rumah sembelihan seperti tanduk haiwan yang dihancurkan, tapak kaki, kulit, tendon dan juga tulang.

Linn kemudian menambahkan perisa tiruan, enzim dan pewarna untuk membuatkan minuman itu kelihatan lebih menarik. Hasilnya, jutaan pengguna telah membeli minuman 'istimewa' ini. Dilaporkan hampir 4 juta pengguna telah membeli minuman diet Prolinn untuk mengurangkan berat badan dan disahkan seramai 58 orang mati akibat sakit jantung selepas mengamalkannya.


Kisah Isteri-Isteri Nabi yang Derhaka dan Diseksa

Seorang isteri yang solehah ialah isteri yang patuh kepada perintah Allah SWT dan rasul-Nya, serta taat kepada suami dan tidak sesekali menderhakainya. Rasulullah SAW bersabda:

Namun, tanggungjawab menjadi seorang isteri bukanlah sesuatu yang mudah. Bahkan, menjadi isteri kepada seorang nabi pun tidak menjamin akhlak yang baik mahupun kedudukan di syurga.

Allah SWT telah memberi pengajaran kepada kita di dalam 2 kisah yang berbeza dan ia adalah contoh yang benar-benar berlaku. 2 contoh tersebut adalah kisah isteri Nabi Nuh AS dan Nabi Luth AS.

Di bawah bimbingan suami yang menjadi pilihan Allah SWT, mereka sepatutnya menjadi ibu kepada umat yang dipimpin si suami, sebaliknya mereka menjadi golongan yang diazab oleh Allah SWT kerana menolak ajaran yang dibawa oleh suami masing-masing.

Di dalam Majmu Fatawa dijelaskan bahawa 'berkhianat' yang dimaksudkan di dalam ayat di atas ialah pada perihal agama. Kedua-dua mereka, baik isteri Nabi Nuh AS ataupun Nabi Luth AS, telah melakukan pengkhianatan kerana enggan memeluk agama yang dibawa oleh suami masing-masing.

Isteri Nabi Nuh AS telah membocorkan rahsia mengenai siapa yang menjadi pengikut suaminya agar kaum Nabi Nuh AS yang ingkar dapat mengganggu serta menyiksa mereka.

Tidak setakat itu sahaja, dia malah sering membangkang suaminya serta mendakwa kepada kaumnya bahawa "Nuh itu gila!" Anak sulung Nabi Nuh AS iaitu Kana'an juga mengikuti jejak ibunya.

Ketika Allah SWT menurunkan azab, Nabi Nuh AS telah mengajak kedua-duanya naik ke atas kapal namun ditolak. Mereka tetap enggan beriman kepada Allah SWT dan memilih kepercayaan nenek moyang mereka. Maka lenyaplah kedua-duanya ditelan banjir besar.

Ketika Allah SWT menghantar utusan malaikat untuk membinasakan kaum Nabi Luth AS, maka keluarlah para malaikat (yang menyerupai lelaki-lelaki tampan) itu dari rumah Nabi Ibrahim AS menuju ke kota Nabi Luth AS.

Setibanya mereka di Sungai Sodom pada waktu tengah hari, mereka telah berjumpa dengan puteri Nabi Luth AS yang sedang memberi minum kepada ternakannya. Lalu mereka bertanya "Wahai gadis, apakah ayahmu berada di rumah?" Lalu puteri Nabi Luth AS menjawab "Kalian tunggu di sini nanti aku akan kembali lagi kepada kalian."

Setelah berjumpa dengan ayahnya dia berkata "Wahai ayah, ada tetamu yang ingin berjumpa denganmu di pintu gerbang kota dan belum pernah aku lihat wajah lelaki yang setampan mereka dan aku bimbang mereka akan diculik kaummu"

Ini kerana pada waktu itu masyarakat Sodom gemar melakukan fahisyah (homoseksual). Nabi Luth AS pergi berjumpa mereka dan membawa mereka pulang serta menyembunyikan mereka di dalam rumah kerana khuatir diketahui oleh kaumnya tentang ketampanan tetamunya itu.

Namun isteri Nabi Luth AS telah memberitahu kepada kaum suaminya yang fasik tentang kehadiran tetamu mereka maka berlumba-lumbalah mereka datang ke rumah Nabi Luth AS kerana ingin menculik para tetamunya yang tampan.

Lalu Nabi Luth AS bersama keluarga (kecuali isterinya) serta pengikutnya telah lari keluar meninggalkan kota ini sebelum para malaikat memusnahkannya atas arahan Allah SWT.

Demikianlah kisah 2 orang wanita yang menjadi contoh isteri yang buruk. Walaupun bersuamikan nabi sekalipun tidak terjamin keimanannya. Mereka menjadi ujian berat bagi para utusan Allah SWT iaitu Nabi Nuh AS dan Nabi Hud AS.


10 Orang Billionaire Yang Jarang Kita Dengar atau Kenal

Kebanyakan orang pernah mendengar nama billionaire seperti orang paling kaya di dunia iaitu Jeff Bezos, yang merupakan pengasas Amazon.com. Begitu juga dengan Bill Gates, pengasas Microsoft yang sekian lama berada di dalam senarai orang paling kaya.

Billonair ini bukan sahaja mereka yang memperolehi banyak wang, mereka juga seperti seorang selebriti. Kita biasanya melihat wawancara, seminar, atau membaca buku mengenai bagaimana mereka berjaya.

Namun anda mungkin terkejut kerana terdapat juga jutawan di luar sana yang tidak gemarkan perhatian dan lebih suka berahsia. Mereka tidak mempunyai buku, akaun Twitter atau media sosial yang lainnya.

Berikut adalah senarai nama billionaire yang mungkin tidak pernah anda dengar tetapi mengenali produk atau syarikat mereka.

Pada awal tahun ini, Sergey Brin dinobatkan sebagai orang ke-13 paling kaya di dunia. Brin merupakan pengasas bersama Google dengan Larry Page. Kini beliau merupakan presiden Alphabet, Inc. yang merupakan syarikat induk Google.

Bapa dan datuk Brin sememangnya mempunyai minat mendalam terhadap matematik dan sains. Brin telah menghadiri Universiti Standford untuk mendapatkan PhD. Di sinilah dia telah berjumpa dengan Larry Page.

Salah satu minat Brin ialah kepada projek kenderaan tanpa pemandu Google. Dia juga banyak terlibat dengan pertubuhan amal Google.org yang membantu memberi alternatif penggunaan tenaga dalam usaha melawan isu pemanasan global.

Bernard Arnault merupakan orang ke-3 paling kaya di dunia dan terkaya di dalam industri fesyen. Dia merupakan Pengerusi & CEO kepada syarikat Christian Dior S.A. dan LVMH (Moet Hennessy Louis Vuitton SE), sebuah syarikat barangan mewah Perancis berpengkalan di Paris.

Selain meminati kecantikan, dia juga merupakan seorang pengumpul hasil seni terbaik dunia. Dia mempunyai koleksi hebat dari artis seperti Picasso, Henry Moore dan Andy Warhol.

Selain itu dia juga membuat beberapa pelaburan lain seperti saluran TV berbayar Netflix dan mempunyai 10% saham di dalam syarikat rangkaian pasaraya terbesar di Perancis.

Ma Huateng mempunyai salah sebuah syarikat terbesar di dalam pelaburan, video game dan hiburan di dunia. Syarikatnya dikira sebagai syarikat Asia paling berharga hari ini.

Tencent Holdings juga menguruskan sistem pesanan ringkas terbesar China dan beberapa lagi perkhidmatan berkaitan telefon pintar. Hari ini dia merupakan orang paling kaya di China dan ke-14 di dunia.

Ma Huateng juga dikenali sebagai seorang yang "low profile". Dia jarang muncul di hadapan khalayak ramai dan sangat mementingkan privasi.

Menurut bahagian kewangan L’Oréal, keluarga Bettencourt merupakan pemegang saham terbesar syarikat dengan 33.13% diikuti oleh International Institutional Investors sebanyak 29.28% dan Nestle 23.17%.

Bettencourt Meyers merupakan salah seorang dari 2 wanita terkaya dunia. Seorang lagi ialah Alice Walton iaitu pewaris kepada rangkaian pasaraya Walmart.

Dia seorang yang sukakan privasi dan sering menghabiskan masa bersama keluarga dan rakan. Hobinya ialah bermain piano selama beberapa jam sehari. Dia juga seorang ahli akademik yang menulis 2 buah buku penting berkenaan Bible dan kajian tuhan Greek.

Hui Ka Yan adalah pemegang saham terbesar China Evergrande Group yang juga merupakan syarikat pembangunan hartanah paling berjaya di Hong Kong.

Di China sahaja mereka mempunyai 700 projek di lebih 240 buah bandar seperti Beijing, Shanghai dan Shenzhen. Hampir 75% projek mereka tertumpu di bandaraya kelas pertama dan kedua.

Suatu masa dahulu dia merupakan orang paling kaya sebelum di atasi pesaing lain dan kini merupakan orang ke-3 terkaya di China. Dia yang membesar di kawasan kampung bekerja keras kerana minatnya di dalam bidang hartanah.

Jorge Paulo Lemann merupakan seorang pelabur yang tahu selok, belok dunia pelaburan. Dia juga merupakan orang ke-29 terkaya dunia dan yang paling kaya di Brazil.

Dia adalah seorang lulusan dari Universiti Harvard di dalam pengajian ekonomi. Lemann merupakan pengasas bersama sebuah syarikat pelaburan Brazil bernama 3G Capital.

Carlos Slim Helu merupakan orang ke-7 terkaya dunia dan orang paling kaya di Mexico. Dia memiliki syarikat yang melabur di pelbagai industri seperti pendidikan, kesihatan, hartanah, tenaga, teknologi, kewangan, sukan dan banyak lagi.

Pelaburannya merangkumi 40% daripada senarai Bursa Saham Mexico. Sejak dari kecil lagi dia tahu bahawa dia ingin menceburi bidang perniagaan. Dia belajar mengenai perakaunan dan laporan kewangan dengan sendiri.

Dia merupakan seorang lulusan koleh di dalam bidang kejuruteraan sivil namun kepintarannya dalam matematik merupakan kunci kejayaan perniagaannya. Di pejabat, Helu tidak suka menggunakan komputer sebaliknya menulis sendiri di dalam buku secara manual.

Helu juga seorang yang aktif dalam kerja kebajikan terutamanya mengenai kesenian, pendidikan, sukan, kesihatan dan pembangunan Mexico City.

Mukesh Ambani merupakan orang paling kaya di India dan ke-18 terkaya dunia. Dia juga merupakan pemilik syarikat sukan paling kaya di dunia dan memiliki pasukan Mumbai Indians di dalam liga bolasepak India.

Dia juga merupakan pemegang saham terbesar syarikat gas dan minyak India, Reliance Industri dengan saham sebanyak 44.7%. Dia meninggalkan pengajian MBA di Universiti Stanford untuk membantu bapanya memulakan syarikat Reliance yang masih baru dan mentah.

Dia amat pentingkan kerja kebajikan. Dia juga seorang yang pentingkan kehidupan privasi dan seorang yang perfikiran serius. Bahkan, dia juga seorang vegetarian dan tidak minum minuman keras.

Susanne Klatten merupakan wanita paling kaya di German dan juga orang ke-38 terkaya di dunia. Dia mendapati bahawa sebagai pewaris yang kaya sedikit sebanyak menyukarkan hidupnya lalu pernah beberapa kali bekerja dengan menggunakan nama “Susanne Kant.”

Dia mempunyai pegangan saham sebanyak 19% dan merupakan salah seorang ahli lembaga penasihat BMW. Apabila bapanya meninggal dunia, dia mendapat saham sebanyak 50.1% di dalam syarikat Altana, pengeluar produk farmaseutikal dan bahan kimia.

Dia juga mempunyai 25% saham di dalam syarikat turbin angin German iaitu Nordez.

Ramai yang mengetahui jenama fesyen Ortega iaitu Zara. Dia merupakan orang ke-2 paling kaya di Eropah dan ke-6 terkaya dunia. Dia juga merupakan pelopor bidang "fesyen pantas" yang mempunyai gaya pakaian yang mendahului setiap musim bagi memenuhi keperluan pelanggan.

Kedai Zara pertamanya dibuka pada 1975 bersama isterinya. Kini dia mempunyai lebih dari 6000 cawangan termasuk beberapa jenama lain di bawahnya dengan lebih 90,000 orang pekerja.

Ortega dikenali sebagai sorang yang suka kehidupan sederhana dan sering mengekalkan sikap "low profile". Sehingga pada tahun 1999, tiada satu pun gambar Ortega yang diterbitkan di dalam mana-mana majalah.

Walaupun kini dia boleh bergambar di khalayak ramai, dia tidak mahu memakai tali leher. Ortega hanya pernah ditemuramah sebanyak 3 kali sahaja di khalayak ramai.


Teknik Pemasaran IKEA Menarik Minat Golongan Pertengahan & Berbelanja Lebih

IKEA merupakan sebuah syarikat gergasi dalam penjualan perabot dan perhiasan dalaman rumah. Syarikat ini ditubuhkan oleh Ingvar Kamprad dari Sweden ketika beliau baru sahaja berumur 17 tahun. Sila baca artikel kami Sejarah IKEA, Syarikat Perabot Terbesar Dunia untuk mengetahui sejarah menarik syarikat ini.

Berbanding syarikat lain, IKEA menggunakan konsep menarik dan unik dimana setiap perabot yang dibeli adalah jenis pasang siap. Ini bermakna, pembeli perlu memasang sendiri perabot yang dibeli apabila tiba dirumah.

Konsep ini secara umumnya mempunyai dua kelebihan. Pertama, pembeli boleh membawa pulang sendiri barangan yang dibeli lalu menjimatkan kos penghantaran. Kedua, sekiranya ingin berpindah ke rumah baru, mereka boleh mencerai dan mencabut bahagian-bahagian perabot tersebut dan memasangnya kembali apabila barang tersebut sudah dipindahkan ke tempat baru.

Pada awal-awal pembukaan IKEA di Malaysia, rata-rata rakyat Malaysia memandang IKEA sebagai sebuah kedai perabot yang ekslusif. Dalam erti kata lain, IKEA bukanlah tempat pilihan yang pertama untuk mencari perabot dan perhiasan dalaman yang lain.

Walau bagaimanapun, persepsi tersebut sama sekali berubah sejak kebelakangan ini. Malah, IKEA kini mungkin menjadi pilihan pertama sekiranya anda ingin mencari perabut. Malah, golongan pelajar juga kebanyakannya memilih IKEA untuk membeli barangan perhiasan dalaman rumah.

Realitinya, kebanyakan IKEA memang dijual pada harga yang lebih mahal daripada perabot yang dijual oleh syarikat-syarikat lain. Mungkin hanya segelintir sahaja barangan seperti bantal, selimut, tong sampah, kerusi dan lain-lain yang mungkin dijual pada harga mampu milik.

Persoalannya, bagaimanakah IKEA berjaya menarik minat golongan pertengahan untuk datang dan membeli di IKEA? Apakah strategi yang digunakan IKEA untuk mengubah tanggapan masyarakat bahawa IKEA adalah sebuah kedai perabot mampu milik?

Mungkin anda perasan, selain perabot IKEA juga kini popular sebagai destinasi tempat makan. Malah, makanan bebola daging (meatball) IKEA juga boleh dikatakan sangat popular. Ada yang sanggup datang ke IKEA semata-mata untuk menikmati bebola daging ini sahaja.

Selain bebola daging ini, IKEA juga menjual pelbagai makanan terutamanya makanan barat seperti sandwich, chicken chop dan pasta. Khusus untuk IKEA di Malaysia, terdapat juga makanan dengan cita rasa tempatan seperti nasi ayam dan nasi kerabu yang dijual.

Harga makanan-makanan yang dijual ini pula tidaklah terlalu mahal. Maka, timbullah persoalan, mengapakah IKEA yang merupakan sebuah syarikat menjual perabot secara tiba-tiba menjual makanan? Adakah ini semata-mata cabang baru perniagaan mereka?

Persoalan ini telah dijawab oleh Chris Spear dalam laman web Quora. Quora merupakan sebuah laman web yang menyediakan platform soal-jawab kepada para pengguna. Pengguna laman web ini terdiri daripada pelbagai golongan termasuklah golongan profesional.

Chris Spear menerusi responnya dalam laman web Quorta merupakan seorang bekas pekerja di IKEA dalam bahagian operasi servis makanan. Menurut beliau, IKEA menjual pelbagai makanan pada harga yang murah untuk memberi persepsi kepada orang ramai bahawa barangan yang dijual di IKEA kesemuanya adalah murah dan mampu milik.

Ini merupakan satu teknik psikologi yang digunakan agar orang ramai lebih terbuka dan yakin untuk datang dan berbelanja di IKEA. Malah, menurut beliau lagi makanan yang dijual biasanya mempunyai margin keuntungan yang kecil. IKEA juga tidak kisah jika makanan yang dijual itu tidak menguntungkan mereka kerana tujuannya dijual adalah untuk menarik kedatangan orang ramai ke gudang mereka semata-mata.

Sebagai contoh, sebuah set sofa dijual pada harga RM5000. Adakah harga ini mahal atau murah? Bergantung, sekiranya anda pernah membeli sofa sebelum ini harga tersebut mungkin mahal dan anda mampu ianya boleh dibeli oleh orang ramai di kedai perabot yang lain. Sekiranya anda tidak pernah membeli sofa, anda mungkin menyangka harga tersebut berpatutan.

Dengan menjual makanan pada harga murah, ianya memberi tanggapan kepada orang ramai bahawa barangan dan perabot yang dijual oleh IKEA tentulah murah dan berpatutan! Inilah realiti teknik psikologi yang digunakan oleh IKEA. Walaupun mereka mendapat sedikit keuntungan daripada jualan makanan, IKEA mendapat keuntungan besar berkali-kali ganda daripada produk utama mereka iaitu perabot.

Mungkin ada yang berpendapat, segelintir orang hanya mahu makan di IKEA dan terus keluar tanpa membeli sebarang barangan lain. Perkara ini mungkin merugikan IKEA. Sebenarnya pihak IKEA langsung tidak kisah akan perkara ini malah sudah menjangkanya.

Namun, dengan menjual makanan yang bukan sahaja sedap dan murah, pelanggan tersebut pastinya akan datang berkali-kali pada masa hadapan. Dan pastinya, akan sampai satu masa mereka tetap akan membeli barangan lain di IKEA.

Malah, hidangan yang sedap dan murah ini juga merupakan teknik pemasaran percuma dimana pelanggan biasanya akan berkongsi dan bercerita tentang makanan hebat di IKEA kepada kenalan mereka. Hal ini secara tidak langsung akan menarik lebih ramai lagi untuk datang ke IKEA buat pertama kalinya.


10 Cabaran Paling Bodoh Di Internet Yang Membinasakan

Internet membolehkan masyarakat seluruh dunia berkomunikasi serta berkongsi-kongsi pengetahuan, namun ada kalanya apa yang dikongsikan langsung tidak membawa sebarang faedah kepada kita.

Trend 'challenge' yang kerap kali berlaku di kalangan netizen entah kenapa tetap mendapat sambutan menggalakkan daripada seluruh dunia, walaupun amat jelas perbuatan yang dilakukan itu adalah perkara bodoh.

Ini adalah 10 cabaran paling bodoh dan yang menyedihkan, paling popular pernah dilakukan segelintir netizen dalam mengejar populariti serta like daripada orang ramai - membuktikan walaupun teknologi memudahkan sampainya informasi, masih banyak pihak yang lebih gemar melakukan perkara bodoh untuk menjadi 'selebriti.'

Cabaran ini memerlukan seseorang menyedut kondom getah ke dalam lubang hidungnya dengan kuat, supaya kondom tersebut masuk ke dalam rongga tekak agar boleh dikeluarkan mengikut mulut. Berlaku pada tahun 2013, cabaran ini tidaklah tular namun tetap mendapat sambutan beberapa individu di seluruh dunia. (rujukan)

Kita semua tahu sehelai kondom getah mempunyai daya elastik yang sangat tinggi serta tidak mudah pecah. Mengambil kesempatan ke atas itu, netizen mewujudkan cabaran mengisi kondom dengan air lalu melepaskannya di atas kepala rakan-rakan dan cabaran ini menjadi tular.

Youtube dipenuhi individu kurang akal yang mahu mencubanya. Walaupun tidak ada laporan individu yang mati disebabkan cabaran ini, risiko untuk seseorang lemas adalah sangat tinggi.

Kami tidak tahu adakah masih ada yang memainkan permainan berbahaya ini sekarang tetapi permainan netizen yang dinamakan #passoutchallenge ini mampu menyebabkan kematian dengan beberapa kematian dilaporkan berlaku, di seluruh dunia.

Wujud beberapa cara dilakukan dalam menyertai cabaran bodoh ini, antaranya sengaja mengikat tali dengan leher ataupun meminta rakan menekan dada sambil badan disandarkan ke dinding.

Dengan menggunakan pita pelekat jenis duct tape yang terkenal dengan kekukuhannya serta tidak mudah dikoyakkan,'peserta' akan membiarkan dirinya diikat oleh rakan berkali-kali dan kemudiannya berusaha melepaskan diri.

Seorang remaja berumur 14 tahun yang diikat gagal melepaskan diri, tersembam ke depan lalu kepalanya terhentak pada lantai menyebabkan dia mengalami sawan akibat pendarahan dalam otak.

Dalam salah satu cabaran paling singkat akal, peserta cabaran ini dikehendaki menaburkan garam ke atas bahagian kulit dan kemudiannya mengenakan ais pada bahagian tersebut.

Garam akan menyebabkan ais bertindak dengan lebih cepat sehingga mengakibatkan kesan seperti rasa terbakar pada bahagian tersebut, dengan peserta yang paling lama bertahan diangkat sebagai pemenang. Realitinya, tidak ada sesiapa pun menang dalam cabaran ini.

Salah satu cabaran melibatkan makanan pedas adalah apabila netizen dicabar untuk memakan sejenis cili yang dinamakan 'bhut jolokia' atau 'ghost pepper' yang disahkan antara cili paling pedas di dunia.

Hanya dengan menyentuhnya dikatakan mampu melecetkan kulit anda. Seorang lelaki mengalami kerosakan pada esofagus beliau setelah menyertai cabaran ini.

Ada orang menggemari rasa yang datang daripada kulit kayu manis. Namun beberapa orang yang terlebih kreatif memulakan cabaran di internet, meminta peserta memakan satu sudu serbuk kulit kayu manis dan merakamnya.

Cabaran ini menjadi sangat popular di kalangan anak muda yang tidak menyedari risiko yang mereka tanggung. Serbuk tersebut akan menyebabkan rasa terbakar pada tekak dan paru-paru, pendarahan pada hidung, muntah dan juga kesukaran untuk bernafas.

Semuanya berpunca daripada sifat serbuk tersebut yang dengan mudah boleh tersekat pada paru-paru menyebabkan paru-paru kita gagal berfungsi. (rujukan)

Dicipta untuk memudahkan basuhan kain, kapsul detergen berjenama Tide ini mungkin tidak popular di negara kita tetapi di negara luar, penggunaannya adalah perkara biasa.

Tidak dapat dijelaskan bagaimana cabaran ini dimulakan tetapi yang pasti terlalu ramai netizen menyertainya setelah tular di Twitter. Cabarannya mudah, makan kapsul detergen itu mentah-mentah atau panaskannya terlebih dahulu sebelum memakannya. (rujukan)

Kami tak mahu menulis panjang-panjang tentang cabaran ini. Sebatang jagung dicucuk pada gerudi dan peserta dicabar untuk cuba memakannya.

Banyak gigi telah tercabut. Ada juga kepala yang cedera atau rambut yang tersekat pada mata gerudi. Jika anda nak tengok contoh manusia yang sanggup melakukan cabaran ini, klik pautan Youtube ini.

Cabaran-cabaran yang disenaraikan di atas kebanyakannya dilakukan atas kemahuan sendiri dengan kebenaran. Bagaimanapun, cabaran hot water merupakan cabaran paling zalim antara semua.

Ini kerana cabaran ini memerlukan peserta mencampakkan air panas menggelegak kepada orang lain sebagai hiburan. Memperbodohkan diri sendiri terletak dalam satu kategori khas, memperbodohkan diri sendiri sambil mencederakan orang lain hanya untuk mendapat 'like' dan komen di media sosial adalah satu jenayah.

Apa yang lebih memilukan, hot water challenge ini juga boleh dilakukan dengan mencabar peserta minum air panas menggelegak. Seorang kanak-kanak berusia 8 tahun meninggal dunia selepas dicabar untuk melakukan aksi berani ini. (rujukan)


Inilah Peta Dunia Paling Tepat Setakat Ini - The Equal Earth Projection

Walaupun kita biasa melihat peta dunia dalam bentuk visual, realitinya sehingga kini tidak ada lagi peta dunia yang benar-benar tepat menggambarkan saiz sebenar geografi bumi kita - kerana bentuk bumi yang berbentuk geosfera menyukarkan ahli geografi dan kartografi 'meratakan' permukaan bumi dalam bentuk dua dimensi.

Pada bulan Ogos 2018, dilaporkan telah wujud satu kaedah baru lukisan peta dunia yang dikatakan paling tepat setakat ini dalam sejarah kajian geografi dunia serta lebih mirip kepada skala sebenar keluasan tanah di bumi. Peta baru ini dikatakan lebih baik berbanding kesemua peta yang kita gunakan sehingga kini, yang majoritinya berasaskan kepada peta lukisan ahli kartografer Gerardus Mercator pada tahun 1569.

Peta projeksi bumi baru ini dinamakan sebagai 'The Equal Earth Projection map' hasil penyelidikan tiga orang ahli kartografer dan ahli geografi bernama Tom Patterson, Bojan Savric dan Bernhard Jenny, dari Monash University, Australia.

Walaupun peta Mercator berjaya menggambarkan dengan baik sudut serta bentuk muka bumi secara kasar, peta tersebut gagal untuk menampakkan saiz dan skala yang betul dengan perkiraan sebenar. Isu yang seringkali timbul apabila menggunakan peta Mercator yang menjadi de facto standard peta dunia, adalah ralat yang digelarkan sebagai 'The Greenland Problem'.

Ralat ini menjadikan benua-benua yang jauh daripada ekuator bumi seperti Afrika kelihatan lebih kecil berbanding saiz sebenarnya. Sedangkan realitinya, Afrika adalah sebuah benua yang lebih besar jika dibanding dengan saiz yang dapat kita lihat dalam peta dunia yang biasa kita kenali.

Selain itu, peta Mercator juga dikritik sesetengah penyelidik kerana berlakunya ketidakseimbangan bias disebabkan latar belakang Mercator sendiri sebagai seorang berbangsa Eropah. Besar kemungkinan semasa melakar petanya, Mercator dengan sengaja menampakkan Eropah lebih besar berbanding benua-benua lain untuk menunjukkan kekuasaan dan keagungan bangsa beliau.

Bagi menyelesaikan masalah ini, tidak lama dahulu ada pihak mencadangkan agar peta dunia hasil projeksi Gall-Peters yang diperkenalkan pada tahun 1885 dijadikan de facto standard peta dunia. Walaupun peta dunia Gall-Peters mendapat sokongan UNESCO serta diperkenalkan standard dalam pendidikan di United Kingdom serta beberapa negeri di Amerika Syarikat, peta ini nyata mempunyai kelemahan ketara.

Peta dunia Gall-Peters dipuji kerana berjaya memaparkan skala muka bumi dalam saiz yang tepat, namun perubahan atau ralat pada bentuk muka bumi pula menjadi isu. Dalam projeksi peta Gall-Peters, bentuk-bentuk muka buminya menjadi kurang tepat, seperti sedikit lonjong dan tertarik ekoran daripada perubahan yang perlu dilakukan dalam usaha untuk mendapatkan skala sebenar setiap benua yang berada di atas muka bumi.

Pada awalnya pasukan penyelidik memilih untuk menggunakan peta dunia berasaskan kepada penyelidikan Arthur H. Robinson pada tahun 1963 yang dinamakan 'peta dunia projeksi Robinson'. Projeksi perta ini diiktiraf oleh National Geographic Society sebagai projeksi peta rasmi untuk kegunaan mereka pada tahun 1988.

Peta Robinson menggabungkan kaedah perkiraan peta Mercator yang menjadi standard peta dunia serta elemen perkiraan Gall-Peters, menjadikan peta Robinson sebagai peta paling mirip dengan rupa asal bumi dengan beberapa kelemahan.

Walaupun begitu, Patterson, Savric dan Jenny memilih untuk melakukan perkiraan sendiri dari kosong tanpa mengambil kira projeksi-projeksi peta dunia yang telah wujud.

Ini membolehkan mereka mendapatkan perkiraan yang berjaya menampakkan saiz keluasan bentuk muka bumi sebenar serta memaparkan bentuk asal geografi bumi seperti dunia nyata, menyelesaikan masalah kaedah melakar peta bumi yang telah kita guna pakai sekian lama beratus tahun lamanya.

Setakat ini sambutan daripada pihak penyelidik serta ahli geografi amat memberangsangkan dan ramai pihak setuju, The Equal Earth Projection merupakan cara pemetaan bumi paling hampir dengan realiti sebenar bumi daripada segi skala dan juga bentuk.

Cuba anda bandingkan bentuk muka bumi Malaysia dalam The Equal Earth dengan apa yang kita sudah biasa lihat dalam peta dunia, agak ketara kan perbezaan bentuk sebenar muka bumi negara kita? Adakah projeksi yang dikeluarkan ini bakal menggantikan peta dunia yang telah kita kenali sekian lama? Kita tunggu dan lihatlah sama ada akan berlaku perubahan pada peta dunia dalam buku teks geografi anak-anak kita di masa akan datang.